Minuri/sinhala-corpus-wikipedia huggingface dataset:
දෙමසක් ඇතුලත සැතපුම් සැතපුම් පන්සියයක් ඉදිරියට ගමන් කරමින් සතුරා ලුහුබැඳ ගිය සෝවියට් යාන්ත්‍රික බල ඇණී සයිලේසියාව හා නැගෙනහිර ප්‍රසියාව අත්පත් කොටගනිමින් මාර්තුවේදී ඕඩර් හා නයිසී ඉවුරු වෙත ලඟා වූහ
එහෙත් වසන්තයේ හිම දියවී ගංගා පිටාර ගැලීම නිසා බර්ලිනයට සැතපුම් හතලිහක් මෙපිටින් නැවතත් වාඩිලෑමට රතු හමුදාවට සිදුවූ හෙයින් වටලනු ලැබීමෙන් ගැලවීමට වියැකී ගිය ජර්මන් හතර වන හා නව වන හමුදා වලට අවසන් එක් අවස්ථාව ලැබිණ
එම කණ්ඩායම් මෙහෙයවූ හිට්ලර්ගේ සමීපතම සගයකු වූ එස්. එස්. නායක හයින්රිච් හිම්ලර් පැවසුවේ එය හාස්කමක් බවයි.
Chamara Siriwardene

නූතන ස්ලාව් අධිරාජ්‍යය බිහිවේ

1945 පෙබරවාරියෙදී චර්චිල්, රූස්වෙල්ට් හා ස්ටැලින් නොහොත් ‘මහ තුන් කට්ටුව’ ක්‍රිමියාවේදී නැවත හමුවූහ
මෙහි අරමුණ වූයේ පශ්චාත් යුද යුරෝපයේ හැඩය පිළිබඳ සම්මුතියකට එලැඹිමයි
විය යුතු පරිද්දෙන්ම රුසියානු කොන්දේසි අසීරු විය
ඉතිහාසය පුරා සතුරා විසින් රුසියාවට පහරදීමෙදී කොරිඩෝරයක් ලෙස භාවිතා කලේ පෝලන්තය බව පෙන්වා දෙමින් කලහ කල ස්ටැලින් ඒ හේතුවෙන් බග් නදියෙන් නැගෙනහිර භූමිය නව දේශසීමාව විය යුතු බව තරයේම කියා සිටියේය
ඇවැසි නම් ඊට හිලවු වශයෙන් නැගෙනහිර ජර්මන් භූමියෙන් කොටසක් පෝලන්තයට වන්දි වශයෙන් ලබා දිය හැක
රතු හමුදාව විසින් මුදා ගත් සෙසු ස්ලාව් වාසභූමි ඇතුලත් හන්ගේරියාව, රොමේනියාව, බල්ගේරියාව, යුගොස්ලාවියාව හා චෙකොස්ලෝවැකියාව ද සෝවියට් අක්ෂය වටා භ්‍රමණය විය යුතු බවට එකඟ වීමට බටහිර බලවතුනට සිදුවිය
ජර්මනිය සියළු පෙරමුණු වල කොන්දේසි විරහිතව යටත්වන තුරු ඈ හා සාමය ඇති කොට නොගැනීමටද, නාසීන්ට එරෙහිව යුද අපරාධ නඩු පවරා දඬුවම් ලබා දීමටද වැඩිදුරටත් එහිදී ගිවිස ගැණින
පශ්චාත් යුද ජර්මනිය කලාප හතරක බෙදීමට තීරණය කරන ලදී
නැගෙනහිර ජර්මනිය සෝවියට් පාලනය කලාපයට අයත් වනු ඇත
මේ කටයුතු වලින් පසු ජපානයට එරෙහිව පැසිෆික් යුද්ධයට සම්බන්ධවීමට ස්ටැලින් කැමති විය
මේ වන විට රුසියානු ඉදිරි පෙරමුණ හා බර්ලින් නගරය අතර දුර සැතපුම් හතලිහකි
සයිලේසියාවේ, පොමරේනියාවේ හා නැගෙනහිර ප්‍රසියාවේ සතුරා විසින් සිදුකලේ යැයි කියැවුන වියරු පලිගැනීම් ගැන ලැවුගිනි මෙන් පැතිරී ගිය කටකථා ඇසූ අගනුවර වැසියෝ සංත්‍රාසයෙන් මුසපත් වූහ
නාසි ප්‍රචාරක යන්ත්‍රය ඒවාට ඉමහත් ප්‍රසිද්ධියක් දුන්නේ බර්ලිනයට රුසියානුවන් ඇතුළුවීමේ ආදිනව ගැන මහජනයාට සිහිපත් කරවීමට වැන්න
භීතිය වඩාත් උත්සන්න වූයේ රතු ගුවන් හමුදාව හිතූ හිතූ වෙලාවට ඉහලින් පහරදීමට පටන් ගැනීම නිසාය
සිය අහස් කුස රැගැනීමේදී ජර්මන් ගුවන් නියමුවන්ට විශාලතම අභියෝගය වූයේ ‘අඳුරේ මායාකාරියන්’ ලෙස හැඳින්වුන ලුතිනන් කල්නල් යෙව්දෝකියා බර්ෂෙන්ස්කයාගේ 46 වන කාන්තා ගුවන් රෙජිමේන්තුවයි. ‘පොලිකාර්පොව්’ නැමැති සැහැල්ලු ගුවන් යානාවල නැඟී සටන් වැදීමට ඉදිරිපත් වූ මෙම කෙල්ලෝ බිහිසුනු සතුරෝ වූහ
පැරණි ජර්මන් සුරංගනා කථාව සැබෑ වෙමින් තිබිණ
” සර්ව ජර්මන්වාදය හා සර්ව ස්ලාව් වාදය (නොහොත් නාසිවාදය හා කොමියුනිස්ට් වාදය) අතර අවසන් ද්වන්ද සටන සඳහා හෝරාව එලැඹෙමින් තිබිණ
හිට්ලර් මේ වනවිට සිටියේ බර්ලින් නුවර චාන්ස්ලර් මන්දිර උද්‍යානයේ අඩි පණහක් පොලොව යට තැනූ කොන්ක්‍රීට් බංකරයක් තුලය
ඔහුගේ සමීපතම සගයෝ පවා මේ වනවිට බලාපොරොත්තු රහිත තත්වයක පසුවූහ
බොහෝ දෙනාගේ මතය වූයේ රුසියානුවන්ගෙන් බර්ලිනය රැක ගැනීමට හැක්කේ බටහිර බලවතුන් හා එකඟත්වයක් තුලින් පමණක් බවයි. කවර තත්වයක් යටතේ හෝ ජර්මනිය සමඟ වෙන වෙනම සාම ගිවිසුම් වලට නොඑලැබීමට පෙබරවාරියේදී ක්‍රිමියාවේදී රැස්වූ ‘මහ තිදෙනා’ ගිවිස ගෙන සිටි බවක් උහු නොදත්හ
එහෙත් නාසි පක්ෂයේ දාර්ශනිකයා වූ ප්‍රචාරක ඇමති ආචාර්ය ගොබ්ල්ස් ඓතිහාසික උදාහරන ගෙනහැර පාමින් තවදුරටත් සිය නායකයා ධෛර්යමත් කලේය
"1762 වසරේ ද රුසියානුවෝ මේ අන්දමින්ම බර්ලිනය වැටළුහ
සෙන්පතියන් දුර්මුඛව සිටි බැවින් සතුරාට යටත් වීම මැනවයි ඩි’අර්ගන්සන් සිටුතැන මහා ෆෙඩ්‍රික් රජුගෙන් අයැද සිටියේය
එය පිලිකෙව් කල ශ්‍රේෂ්ඨ නිරිඳා වස පානය කිරීමට තිරණය කලේය
එහෙත් ඊට පෙර රුසියාවේ එළිසෙබෙත් සාර්තුමිය හදිසියේ මිය ගියාය
" අප්‍රේල් 11 දා ගොබ්ල්ස් තම දිනපොතේ සටහන් කලේතමා හඬනඟා මෙම කතාන්දරය කියවද්දී හිට්ලර්ගේ දෑස් කඳුලින් තෙත් වූ බවයි. ‘හිට්ලර්ට මඟ පෙන්වූ සිහින දකින්නා’ යන පෙර ලිපියේ මෙම සිදුවීම වැඩිදුර විස්තර කොට ඇත
13 වන දින සිකුරාදාට යෙදීම (Friday the 13th) ඉතා අසුභ සංසිද්ධියක් බව බටහිර ජනප්‍රවාදයේ එන අදහසකි
මෙය සනාථ කරමින් අප්‍රේල් 13 දා අමෙරිකානු ජනාධිපති රූස්වෙල්ට් මියගියේය
ඉමහත් ප්‍රමොදයට පත් ගොබ්ල්ස් දුරකථනයෙන් හිට්ලර් අමතා මෙසේ කීවේලු
“මගෙ නායක තුමනි, එ හාස්කම ආපහු සිදුවෙලා
රූස්වෙල්ට් මැරිලා
” මේ ඇසූ හිට්ලර් කෙතරම් බලාපොරොත්තු සහගතවීද යත් රතු හමුදාව එදින වියානා නගරය අත්පත් කොටගත් බව ඇසීමෙන් පවා ඒ හැටි කලබල නොවීය
එහෙත් මෙවර හාස්කමක් සිදු නොවන බව ඔහුට අවබෝද වූයේ තවත් දින තුනකට පසුවයි.
අප්‍රේල් 16 දා හිමිදිරියේ ඕඩර් හා නයිසී ඉවුරු මත සිට රුසියානු කාලතුවක්කු 41,000 ක් හා ‘කත්යූෂා’ රොකට් යන්ත්‍ර 3,700 බර්ලිනය දෙසට වෙඩි තැබීමට වන
පෙරමුණේ සැතපුමක පරතරයකට වූ කාලතුවක්කු ගණන 400 කි
හෝරාවක් පුරා මුදා හැරුන මෙම දැවැන්ත ගිණි බලයෙන් අනතුරුව අනතුරුව යුද ටැංකි 6750ක් පෙරටු කොටගත් භටයන් විසි ලක්ෂයක් නැගෙනිහිරින් හා දකුණින් ගංගා තරණය කොට ඉදිරියට ගමන් කලේ ගුවන් යානා 7500ක ආවරණය යටතේය
මෙම අවසන් සටන සඳහා ජර්මන් සෙනෙවි මණ්ඩලයට යෙදවිය හැකි වූයේ භටයන් හත් ලක්ෂයක් හා යුද ටැංකි 1500ක් හා කාලතුවක්කු 9000ක් පමණි
අප්‍රේල් 20 දා හිට්ලර් භූගත බංකරය තුල තම පණස් වන උපන් දිනය සැමරුවේ දැවැන්ත රුසියානු හමුදා කණ්ඩායම් තුනක් නැඟෙනහිරින් උතුරින් දකුණින් බර්ලිනයට ආසන්න වන අතරය
ජර්මන් හමුදා කිහිපයක් වටකරනු ලැබීමේ තර්ජනයට මුහුන පා සිටියහ
යථාර්ථයෙන් වඩාත් දුරස් වෙමින් තම අධ්යනාගාරයේ දැවැන්ත සිතියම මත මනඃකල්පිත හමුදා ඒකක මෙහෙයවමින් කල්ගෙවූ හිට්ලර්ගේ විශ්වාසය වූයේ බර්ලිනයේ ගේට්ටු අසලදී එල්ල කරන දැවැන්ත ප්‍රහාරයකින් රුසියානුවන් ‘ලේ සාගරයක’ ගිල්වා විනාශ කොට හැකි බවයි. එහෙයින් දකුණේ සිට දැවැන්ත අවසන් ප්‍රතිප්‍රහාරයක් එල්ල කිරීමට හේ කල්පනා කලේය
රුසියානුවන්ට මුහුන දීමට තරම් භටපිරිස් අවිආයුධ හෝ සැපයුම් ඉතිරිව නොමැති බව පෙන්වාදෙමින් බැගෑපත් වූ හමුදා ජනරාල් වරුන්ට තර්ජනය කල ඔහු අවසානයේ මෙම කටයුත්ත පැවරුවේ එස්. එස්. සංවිධානයටයි
එහෙත් නියෝග හා තර්ජන මධ්‍යයේ පවා එම ප්‍රතිප්‍රහාරය ඇරඹුනේ නැත
ද්වේශයෙන් කැකෑරෙමින් සිටි රතු හමුදාව සමඟ සටන් කිරීම නිරායුධ සිරකරුවන් හෑස් කාමර තුලට යැවීමට වඩා බොහෝ අසීරු කටයුත්තක් බව එස්. එස්. සංවිධානය පවා මේ වනවිට වටහාගෙන සිටියේය
නැගෙනහිර සිට ප්‍රධාන ප්‍රහාරය මෙහෙය වූ මාෂල් ජෝර්ජි ෂුකොව් ගේ හමුදා මධ්‍යම බර්ලිනයේ වීථි සටන් වල යෙදී සිටි අප්‍රේල් 25 දා ඔහුගේ උතුරු දිග සහායකයා වූ මාෂල් කොන්තන්තීන් රොකොසොව්ස්කි ගේ හමුදා බටහිර ජර්මනියේ එල්බ් නදී ඉවුරේ දී ඇමෙරිකානු පෙරමුණු බල ඇණි හා එක් වූහ
මේ සමඟම දකුණින් පහර දුන් මාෂල් ඉවාන් කොනෙව්ගේ හමුදා සෝසෙන් හි පිහිටි ප්‍රධාන ජර්මන් මූලස්ථානය අත්පත් කොටගත්තේ ජර්මන් සෙනෙවි මණ්ඬලය සරණාගත තත්වයට පත් කරමිනි
රුසියානු වලලු තුනකින් වටලනු ලැබූ බර්ලිනය තුල හිට්ලර් කොටුවී සිටියේය
අවසානය ලඟාවෙමින් ඇති බව දුටු බොහෝ දෙනා තැත් කලේ රුසියානු වලලු මැදින් බටහිර දෙසට පලා හොස් ඇමෙරිකානුවන්ට යටත් වීමටයි
හමුදාව හා එස්. එස්. සංවිධානය පමණක් නොව සිය සමිපතම සගයන් පවා තමාට ද්‍රෝහී වී යැයි පාළු බංකරය තුල සිට හිට්ලර් මොර දුන්නේය
ඔහු ගේ ඉරණම බෙදාහදා ගැනීමට අවසානයේ ඉදිරිපත් වූයේ ප්‍රචාරක ඇමති ආචාර්ය ගොබ්ල්ස් හා ඔහුගේ දීර්ඝකාලීන මිතුරිය වූ ඊවා බ්‍රෝන් මෙනෙවිය පමණි
ඉතිහාසය තුල ඊවා බ්‍රෝන් ගැන බොහෝ ඕපාදුපා ලියැවී ඇතත්, හිට්ලර්ගේ ලේකම් වරියන් පසු ව පැවසුවේ ඔවුන් අතර ඒ තාක් පැවතියේ සාමාන්‍ය මිතුදමක් බවය
හමුදා සම්ප්‍රදායට අනුව හැඩගැසුන හිට්ලර්ගේ මූලස්ථානය තුල කාන්තා සුළුතරය ඉමහත් වරප්‍රසාද ලත් ගරුකටයුතු පුරවැසි කොට්ඨාශයක් වූ බව ඔවුහු පවසති
අප්‍රේල් 29 දා රුසියානුවන් බංකරයට මීටර් සිය ගනනක් එපිටින් සටන් වදිමින් සිටියදී බංකරය තුරට රෙජ්ස්ට්‍රාර් වරයෙකු කැඳවූ හිට්ලර් ඊවා බ්‍රෝන් විවාහ කොටගත්තේ ඈට කෘතගුන සැලකීමක් ලෙසයි
අනතුරුව හේ තම අන්තිම කැමත්ත පිලියල කලේය
හමුදාව විසින් තමා පාවා දී ඇති බැවින් පරාජයේ පරාජයේ නින්දාවෙන් ගැලවෙනු වස් ‘තමා සහ බිරිඳ’ දිවි නසාගන්නා බව ලියූ ඔහුගේ අවසන් ඉල්ලීම වූයේ තම වටිනාම පෞද්ගලික දේපොල වූ චිත්‍ර එකතුව තම ගම්පලාත වූ ලින්ස් නුවර කලාගාරයක තැන්පත් කරන ලෙසයි
මොන වැරදි කලද දේශපාලනයෙන් හරිහම්බ කොටගත් කෙනෙක් නෙවේ මේ ඇඩොල්ෆ් හිට්ලර්
අදට හරියටම වසර හැත්තෑ පහකට පෙර උදාවූ 1945 අප්‍රේල් 30 වැනිදා රුසියානු ෂෙල්වෙඩි බංකරය මත පතිත වෙද්දී තම පුද්ගලික කාර්ය මණ්ඩලය සමඟ නිහඬව අවසන් දිවා භෝජනය ගත් හිට්ලර් අනතුරුව තම කාමරයට වැදුනේ නිර්මාංශ කෝකියා වූ මැසියාර්ලි මෙනෙවියට ගේ කෑමවේල බෙහෙවින් පාරෙට්ටු කර ඈට බොහෝ ප්‍රසංශා කිරීමෙන් අනතුරුවය
පස්වරු 3.30ට කාමරය තුලින් වෙඩි හඬක් ඇසින
වෙඩි පහරකින් හිස සුනු විසුනු වූ හිට්ලර් තම වෝල්තර් 7.62 පිස්තෝලය අතැතිව සෝෆා පුටුව මත මියගොස් සිටියේය
දහඅට පැයකට කලින් විවාහ වූ ඔහුගේ මනාලිය තවත් පුටුවක් මත වැටී සිටියාය
ඇගේ සිරුරින් වහනය වූ ආමන්ඩ් සුවඳින් හැඟවුනේ ඊවා සයනයිඩ් විෂ පානය කොට මිය යන්නට ඇති බවයි. එස්. එස්. නිලධාරීන් විසින් බ්ලැන්කට්ටු වල ඔතා පෙට්රල් වත් කරන ලද මලසිරුරු හිට්ලර් ගේ අන්තිම කැමැත්ත අනුව චාන්ස්ලර් මන්දිර උද්‍යානයේ දී රහසිගතව ආදාහනය කෙරිණ
ඉතිරිවූ සුන්බුන් ඒ අසලම වූ ෂෙල්වෙඩි කුහරයක් තුල වල දමන ලදී
හිට්ලර්ගේ මිනී වල රුසියානුවන් විසින් නොදැනුවත්වම කණිනු ලැබ තිබීම නම් දෛවයේ සරදමක් ලෙස පෙනේ
ආදාහනයෙන් පසු බංකරය තුලට රැස්වූ හිට්ලර්ගේ අනුගාමිකයන්ට රුසියානුවන් සමඟ සාම සාකච්ඡා පැවැත්වීමේ අපූරු අදහසක් පහල විය
මධ්‍යම බර්ලිනයේ පිහිටි මාෂල් ෂුකොව්ගේ මූලස්ථානයට යැවුන විදුලි පණිවුඩයට ලද ප්‍රතිචාරය යහපත් විය
රුසියානුවෝ පැය කිහිපයකට ප්‍රහාර අත් හිටවූ අතර ජර්මන් නියෝජිතයා ලෙස තෝරා ගැනුනේ 1939 ජර්මන් සෝවියට් මධු සමය අතරතුරු මොස්කොව් හි යුද තානාපති මුලාදෑනියා (Military attache') වූද, වත්මන් සෙබනෙවි මණ්ඩලය ප්‍රධානියා වූද ජනරාල් හෑන්ස් ක්‍රෙබ්ස් ය
ඔහුට රුසියානුවන් සමඟ දැන හැඳුනුකම් තිබූ අතර ‍ව්‍යක්ත ලෙස රුසියන් බස වැහැරීය
මැයි පළමුවනදා අළුයම ජර්මන් පාර්ලිමේන්තුව මත දෑකැත්ත හා මිටිය සහිත දැවැන්ත රතු ධජයක් ලෙලදෙන අතර බර්ලිනයේ සෝවියට් මූලස්ථානය පැමිනි ක්‍රෙබ්ස් පිළිගන්නා ලද්දේ මුහුණේ ලප කැලැල් ගහන තරු හතරේ රතු හමුදා ජනරාල් වරයෙක් විසිනි
ජර්මන්නුන්ගේ යෝජනාව වූයේ නව රජයක් පිහිටුවීම සඳහා බංකරය තුල සිටින ආචාර්ය ගොබ්ල්ස් හා මාටින් බෝමන් ඇතුළු ඉහල නාසි නායකයන්ට නගරයෙන් පිටවීමට අවසථාව දෙන ලෙසයි
එහෙත් බංකරයේ සිටින සියළුම දෙනා කොන්දේසි විරහිත යටත්වීමකින් මෙපිට වෙනත් කිසිදු එකඟතාවයක් රුසියානුවෝ ප්‍රතික්ෂෙප කලහ
“ඔබ මගේ තත්වයේ හිටියනම් මේ වගේ යෝජනාවකට එකඟ වේවිද
” මුහුනේ කැලැල් සහිත රතු හමුදා නිළධාරියා මොර දුන්නේය
ඒ අන් කිසිවෙකුත් නොව තමා බොහෝ අසා ඇති එහෙත් සියැසින් නුදුටු සුප්‍රකට ස්ටැලින්ග්‍රාඩ් සටනේ වීරයා වූ කර්ල්නල්-ජනරාල් වැසිලි චිකොව් බව ක්‍රෙබ්ස් නොදත්තේය
ඔහු රුසියානු මූලස්ථානයෙන් පිටවූයේ බරවුන හදිනි
එදින රැයේ බංකර් වාසීහූ කුඩා කණ්ඬායම් වලට වෙන්වී රුසියානු වලලු අතරින් පලා යාමට තැත් කලහ
ඇතමෙක් ඇමෙරිකානු සීමා වෙත ලඟාවුවද බොහෝ දෙනෙක් සෝවියට් මුරසංචාරක කණ්ඩායම් විසින් සිරභාරයට ගන්නා ලදී
මේ කාලය තුල රුසියානු සෙබළුන් විසින් කලබව පැවසෙන යුද අපරාධ ගැන වාර්තා ද බටහිර ඉතිහාසය තුල නොමඳව දැකිය හැක
එක් සිද්ධියකට අනුව පෝස්ට්ඩෑම් හි කන්‍යාරාමයකට කඩා වැදුන බීමත් සෙබලූන් පිරිසක් එහි සිටි ජර්මන් සරණාගත කතුන්ට හිරිහැර කිරිමට සැරසුන අතර විලාප නඟමින් මහමඟට දිවගිය මව් කන්‍යා සොයුරිය එහි සිටි නිලධාරියෙකුට ආයාචනා කලාය
ලහි ලහියේ සිද්ධිය විභාග කල නිලධාරියා ඇගෙන් සමාව අයැද චූදිත සෙබළුන් පිරිසට එතැනදීම වෙඩි තබා නඩුව විසඳීය
කන්‍යා සොයුරිය සිහි නැතිව ඇද වැටුනාය
අමන්දානන්දයට පත් රුසියානුවන් බර්ලිනය ඇදවැටීම සමරමින් සිටි මැයි 05 දා බටහිර ජර්මනියේ මිත්‍ර පාක්ෂික ආඥා මූලස්ථානයට ලඟාවූ ජර්මන් නියෝජිත පිරිසකි
බොහිමියාවේ අවසන් ජර්මන් හමුදා කණ්ඬායමේ යටත්වීම භාර ගන්නා මෙන් ඔවුහු ඇමෙරිකානුවන්ගෙන් ඉල්ලා සිටියහ
එහෙත් ජනරාල් අයිසන්හවර් තරයේම කියා සිටියේ එල්බ් ගඟෙන් නැගෙනහිර ප්‍රදේශ වල ජර්මන් බල ඇණී රතු හමුහ්ඩාවට යටත් විය යුතු බවයි. රුසියානුවන් විසින් තම භටයන් සමූලඝාතනය කරනු ඇති බවට ජර්මන්නු කල ආයාචනය කෙතෙක් දුක්බර වීද යත් අයිසන්හවර්ට පවා මොහොතකට ඔවුන් හා එකඟ වීමට සිදු විය
“ ඒකත් ඇත්ත තමයි
නමුත් ඔහෙලට ඕව ගැන හිතන්න තිබුනෙ 1941 දි” බොහොමියාවේ ජර්මන් හමුදා කන්ඩායම රුසියානුවන්ට පාවා දෙන ලදී
සයිබීරියාවේ සිරකඳවුරු වලට යැවුන ඔවුන්ගෙන් නිදහස ලබා ආපසු පැමිණියෝ අල්පයකි
1945 මැයි 07 දා ජර්මනිය කොන්දේසි විරහිතව යටත් වූවාය
ලියවිල්ලට වලට අත්සන් තබන ලද්දේ පසුවදාය
එය පහත සඳහන් පරිදි විය
"යටත්වීමේ ප්‍රකාශය
01. ජර්මන් සෙනෙවි මණ්ඩලයේ බලයලත් නියෝජිතයන් වන අපගේ පාලනය යටතේ ඇති සියළු පාබල නාවුක ගුවන් බල ඇණී පැය 11.01 පටන් මිත්‍ර පාක්ෂික හා සෝවියට් හමුදා අධිකාරීන් යටතට පත් කෙරෙනු ඇත
02. එතැන් පටන් මිත්‍ර පාක්ෂික හා සෝවියට් හමුදා අධිකාරීයේ අණ පිලිපදින මෙන් තම සියළුම නිළධාරීන්ට උපදෙස් දීමට ජර්මන් සෙනෙවි මණ්ඩලය එකඟ වේ
03. මෙම ලියවිල්ල පෙර අත්සන් කෙරුන වෙනත් ඕනෑම ලියවිල්ලකට වඩා ඉහලින් ලා සැලකේ.
04. මෙම කොන්දේසි කඩකරන ඕනෑම අයකුට එරෙහිව දධුවම් කිරීමේ බලය මිත්‍ර පාක්ෂික හා සෝවියට් හමුදා අධිකාරීන් සතුය
අත්සන් කලේ
ජර්මන් ඒකාබද්ධ අණදෙන මූලස්ථානය වෙනුවට
(Oberkommando der Wehrmacht)
ජනරල්ෆීල්ඩ්මාෂල් විල්හෙල්ම් කයිටල්
මිත්‍රපාක්ෂික හමුදාවේ සෙනාධිනායක වෙනුවට
(Commander in Chief -Allied Expeditionary Force)
ගුවන් මාෂල් ආතර් විලියම් ටෙඩර්
රතු හමුදාවේ උත්තරීතර ඉහල අණදෙන මූලස්ථානය වෙනුවට
(Supreme High Command of the Red Army)
මාෂල් ජෝර්ජි කොන්ස්තන්තිනෙවිච් ෂුකොව් "
දෙවන ලෝක යුද්ධය මෙලෙස අවසන් වූයේ ක්‍රෙම්ලිනයේ බල අක්ෂය ව්ලැදිවස්ටොක් සිට නැගෙනහිර බර්ලිනය දක්වා සැතපුම් පන්දහසක් පුරා විහිදුවමිනි
ජර්මනිය යටත් වීමේ ගිවිසුම අත්සන කරන අවස්ථාවේ ජෝර්ජි ෂුකොව් ඇතුළු රුසියානු නිලධාරීන් අධිපති බවක් පලකරමින් උඩඟු ලෙස හැසිරුන බවට බටහිර ඉතිහාසඥයන් නඟන චෝදනාවේ දේශපාලන අර්ථය නම් සර්ව ජර්මන් වාදයේ අළු මතින් නූතන ස්ලාව් අධිරාජ්‍යයක් පිහිටුවනු ලැබ ඇති බවත් එය අභිනව සීතල යුද්ධයක (Cold War) ආරම්භය වූ බවත්ය
(පසු සටහන
ඇඩොල්ෆ් හිට්ලර් මිය ගොස් අද දිනට හරියටම වසර හැත්තේ පහකි)

Chamara Siriwardene

සීතල යුද්ධය

1945 ජුලි මස පෝස්ට්ඩෑම් හිදී ‘මහ තිදෙනා’ නැවත හමුවූයේ ජර්මනියේ පමනක් නොව යුරෝපයේද ඉරණම විසදීමටය
නාසි ව්‍යාපාරය තහනම් කොට පරාජිත යුද අපරාධකරුවන්ට එරෙහිව යුක්තිය පසිඳලීමටද, ජර්මනිය හා ඔස්ට්‍රියාව පාලන කලාප හතරකට බෙදීමටද එහිදී ගිවිස ගන්නා ලදී
බග් නදියෙන් මෙපිට නැගෙනහිර පෝලන්ත භූමිය රුසියාව විසින් බලාත්කාරයෙන්ම ඈඳා ගැනීම නිසා ඊට හිලව් වශයෙන් ජර්මනියේ නැගෙනහිර දේශසීමාව ඕඩර්-නයිසී ඉවුරු ඔස්සේ ප්‍රතිෂ්ඨාපනය කිරීමට සිදුවිය
භූමියෙන් තුනෙන් පංගුවක් අහිමි කරනු ලැබූ ජර්මනියට අවි නිපදවීම තහනම් කෙරිණ
මේ වන විට රතු හමුදාව මධ්‍යම යුරෝපයේ වාඩිලා සිටීම කරන කොටගෙන බටහිර බලවතුන් හටගෙන තිබූ ආතතිය තවදුරටත් සැඟවිය හැකි නොවීය
තව දුරටත් සටන් කරමින් සිටි ජපානයට එරෙහිව ‘විස්මිත අවියක්’ තමා සතුව ඇතැයි හැරී ටෲමන් විසින් ස්ටැලින්ට දැනුම් දුන්නේ මේ සමුළුව අතරතුරදීය
එහෙත් ඔත්තු සේවා වාර්තා මඟින් ඇමෙරිකානුවන් න්‍යෂ්ඨික අවියක් නිපදවා ඇති බව ස්ටැලින් දැන සිටියේය
මෑන්හැට්න් ව්‍යාපෘතියෙන් සොරකම් කරන ලද තොරතුරු මත පදනම්ව රුසියානු විද්‍යාඥයන් ද මේ වනවිට ලහිලහියේ යුරේනියම් බලගැන්වීමේ අත්හදා බැලීම්වල නිරත වී සිටියහ
අවි බිමතබා කොන්දේසි විරහිතව යටත් වන ලෙස කල අවසන් නිවේදනයට ජපානය ප්‍රතිචාර නොදැක්වීය යන නිදහසට කරුණ මත ඇමෙරිකාව විසින් හිරෝෂිමා නාගසාකි නගර දෙකට පරමාණු බෝම්බ හෙලන ලද්දේ ඊලඟ සතියේය
දෙලක්ෂයකට අධික පිරිසක් ඉන් මරු දුටු අතර කර කියාගත දෙයක් නුහුන ජපානය අවසානයේදී යටත් වූවාය
න්‍යෂ්ඨික පිපිරීම නිසා හිරෝෂිමා හා නාගසාකි නගර දෙකට සිදුවූ සිදුවූ විනාශයෙන් විමතියට පත් ස්ටැලින් ජපානයට පරමාණු බෝම්බ හෙලීම ‘ඉහවහා ගිය ම්ලේඡත්වයක්’ ලෙස හෙලා දුටුවද ඔහු සැබවින්ම කණගාටු වූයේ බල තුලනය බිඳීයාම ගැන බවට සැකයක් නොතිබිණ
මෙකල රුසියාව මුහුණ දුන් ප්‍රධානතම ගැටළුව වූයේ ස්ඵෝඨනය සඳහා ප්‍රමාණවත් යුරේනියම් ලබා ගැනීමට මාර්ග නොතිබීමයි
රුසියානුවන්ගේ ඔද බිදීමට තම ‘විස්මිත අවිය’ දේශපාලන මෙවලමක් ලෙස යොදා ගැනීමට කිසිසේත් පැකිළුනේ නැත
ආතතිය වඩාත් උත්සන්න වූයේ ඇමෙරිකානුවන් දකුණු කොරියාවට හමුදා ගොඩ බැස්වීමත් සමඟිනි
රුසියානුවෝ උතුරු කොරියාවට හමුදා යැවූහ
එමෙන්ම රතු හමුදාව විසින් වාඩිලාගෙන සිටි ලැට්වියාව ලිතුවේනියාව එස්ටෝනියාව නැගෙනහිර ෆින්ලන්තය බයිලෝරුසියාව, යුක්‍රේනය හා මෝල්දාවියාව සෝවියට් සංගමයට ඈඳාගැනීමත්, පෝලන්තය, රොමේනියාව හංගේරියාව, බල්ගේරිය, චෙකොස්ලෝවැකියාව, යුගොස්ලාවියාව හා ඇල්බේනියාව තුල සෝවියට් ආකෘතියට අනුව කොමියුනිස්ට් පාලන තන්ත්‍ර පිහිටුවනු ලැබීමත් බටහිර බලවතුන්ට රුචි නොවූ බව නොකිවමනාය
ඇමෙරිකානුවන්ගේ අදහස වූයේ ක්‍රෙම්ලිනය වත්මන් යථාර්ථයන්ගෙන් පරිබාහිරව සර්ව ස්ලාව් වාදයේ ඓතිහාසික අභිලාෂයන් මුදුන් පත් කොටගැනීමට කටයුතු කරන බවකි
උතුරු ඉරානයෙන් රතු හමුදාව ඉවත් කොටගැනීමට මැලිවීම කරණ කොටගෙන ආරවුල වඩාත් උත්සන්න වූ අතර ස්ටැලින් යුරෝපය හරහා ‘අයෝමය තිරයක්’ (Iron Curtain) එල්ලා ඇතැයි චර්චිල් චෝදනා කලේය
මෙය ප්‍රතික්ෂෙප කරමින් ස්ටැලින් කියා සිටියේ චර්චිල් ද හිට්ලර් මෙන් ‘ඉංග්‍රීසි’ ආධිපත්‍යය ලෝකය පැතිරවීමට තැත් දරන බවයි. යුරෝපය යලි ගොඩ නැඟීම සඳහා ‘මාෂල් සලැස්ම’ [Marshal Plan] යටතේ ඇමෙරිකානුවන් ඩොලර් බිලියන 12 ලබා දීමට යෝජනා කලද තම පාලනය යටතේ වූ නැගෙනහිර යුරෝපය ඊට ඇතුලත් කිරීමට ස්ටැලින් කැමැති වූයේ නැත
ඉන් නොනැවතුන ඔහු මිත්‍ර ජාතීන් විසින් පාලනය කල බටහිර බර්ලිනයට ඇති සැපයුම් කොරිඩෝරය අවහිර කල හෙයින් අත්‍යාවශ්‍ය ද්‍රව්‍ය ගුවනින් හෙලීමට ඇමෙරිකානුවන්ට සිදු විය
වර්දනය වෙමින් පැවති රුසියානු අභියෝගයට මුහුණ දීමේ අරමුනින් 1949 අප්‍රෙල් මාසයේ බටහිර බලවතුන් විසින් ‘උතුරු අත්ලාන්තික් ගිවිසුම් සංවිධානය’ (NATO) ව පිහිටුවා ගත්හ
එහි අරමුණ වූයේ එක් සාමාජික රටකට එල්ලවන ප්‍රහාරයකදී ඊට සාමුහිකව මුහුන දීමයි
අගෝස්තුවේ දී රුසියානුවෝ තම පළමු පරමාණු බෝම්බය සාර්ථකව අත්හදා බැලූහ
ඊලඟ මාසයේදී ජර්මනියේ ඇමෙරිකානු බ්‍රිතාන්‍ය හා ප්‍රංශ පාලන කලාප තුන එකාබද්ධ කොට බටහිර ජර්මනිය පිහිටුවන ලදී
සෝවියට් පාලන කලාපය නැගෙනහිර ජර්මනිය බවට පත් වූවාය
මෙ තත්වය යටතේ මාඕ සේතුං යටතේ චීනය කොමියුනිස්ට් කඳවුරට එක්වීම බටහිර ලෝකයට අත්වූ විශාල පසුබෑමක් ලෙස සැලකිය හැක
1953 දී ස්ටැලින් මියයන විට ලෝක ගෝලය මත විශාලතම අධිරාජ්‍යය වූයේ සෝවියට් සංගමයයි
ඔහුගෙන් අනතුරුව බලයට පත් නිකිතා කෘෂෙව්ගේ උපාය වූයේ හමුදාවේ දැවැන්ත පිරිස් බලය අඩු කොට ස්ටාව්කාවේ නවතම ශාඛාව වූ උපාය මාර්ගික රොකට් බලඇණි (Strategic Rocket Forces) මඟින් එය හිලව් කිරීමය
නේටෝව බරපතල අභියෝගයක් ලෙස නොතැකුවද බටහිර ජර්මනිය නැවත සන්නද්ධ කරවීමට ඇමෙරිකානුවන් ගෙන ගිය වැඩපිළිවෙල කෙරේ රුසියානුවන් තුල වූයේ දැඩි නොමනාපයකි
මීට ප්‍රතිචාර වශයෙන් නැගෙනහිර ජර්මනිය සන්න්ද්ධ කල කෘෂෙව් 1955 දී වොර්සෝ යුද හවුල පිහිටවීය
මීට පෝලන්තය, රොමෙනියාව, හංගේරිය, බල්ගේරිය, චෙකොස්ලෝවැකියාව ඇල්බේනියාව හා නැගෙනහිර ජර්මනිය ඇතුලත් වූහ
එහි පරමාර්ථය වූයේද එක් සාමාජික රටකට එරෙහිව එල්ලවන ප්‍රහාරයකට සාමුහිකව ප්‍රතිචාර දැක්වීමයි
වොර්සෝ හමුදාවන්ගේ අණදෙන නිලධාරියා ලෙස පත් කෙරුනේ දෙවන ලෝක යුද්ධයේ කීර්තිමත් රතු හමුදා සෙන්පතියෙකු වූ මාෂල් ඉවාන් කොනෙව් ය
නැගෙනහිර යුරෝපය තුල රතු හමුදාවේ රැදී සිටීමට නීත්‍යානුකූල භාවයක් ලැබීම මෙම ගිවිසුම මඟින් රුසියාවට අත්වූ අමතර වාසියකි
කෙසේ වුවද වොර්සෝ ගිවිසුම නිසා නේටෝව තුල හටගත් ව්‍යාකූලත්වය භීතියක් බවට පත් වීමට හේතුවූයේ වසරාවසානයේ රුසියානුවන් විසින් පළමු හයිඩ්‍රජන් බෝම්බය සාර්ථකව අත්හදා බැලිමයි
තාපන්‍යෂ්ඨික මූලධර්මයට අනුව තැනුන මෙම දෙවන පරම්පරාවේ බහු-අදියර බෝම්බය මඟින් ඇති කල ස්ඵෝටනය සාම්ප්‍රදායික ටීන්ටී (Trinitrotoluene) මෙගා ටොන් 1.7 කින් නිකුත් කෙරෙන ශක්තියට සමානය
1918 දී කබල් රයිපල් තුවක්කු අතැතිව සිවිල් යුද්ධයට එලැඹි රුසියානුවෝ මේ වන විට රොකට් හා පරමාණු තාක්ෂණයේ කෙල පැමිණ සිටියහ
ස්ටැලින්ගේ දැඩි පිළිවෙත් ප්‍රතිසංස්කරණයට ලක් කල කෘෂෙව් 1956 දී බ්‍රිතාන්‍යයේ මිත්‍රත්ව සංචාරයක නිරත වුවද එය දෙපාර්ශ්වය අතර වර්දනය වෙමින් පැවති අන්‍යොන්‍ය සැකය ලිහිල් කිරීමට දායක වූයේ මඳ වශයෙනි
සංචාරය අතරතුරදී බ්‍රිතාන්‍ය විකට ශිල්පියෙකු වූ චාලි චැප්ලින් ට ඉඩලබා දෙනු වස් කෘෂෙව්ගේ රතු හමුදා ආරක්ෂකයන් විසින් බ්‍රිතාන්‍ය විදේශ ලේකම් වරයා ගරු සරු නැති අන්දමින් කාමරයෙන් පිටමන් කරවීම ලොව පුරා ඉමහත් ආන්දෝලනයට තුඩු දුන් අතර ඉංග්‍රීසීහූ මෙය හිතාමතා තමාට කල මදිපුංචි කමක් ලෙස සැලකූහ
මේ පිළිබඳ වැඩි දුර විස්තර ‘ඉවාන්ලා ලන්ඩන් ගියහ’ නැමති පෙර ලිපි දෙකෙන් විස්තර කොට ඇත
හිට්ලර්ගේ මරණයෙන් පසු දශකයකින් අනතුරුවද යුරෝපයට උදාවූ සාමයක් නම් නැත
යකඩ තිරය දෙපස කේශාන්තයේ සිට පාදාන්තය දක්වා සන්නද්ධවූ නේටෝ හා වොර්සෝ බලඇණී දෙකක් තවදුරටත් එකිනෙකා වෙත අවි අමෝරාගෙන සිටීමෙන් අදහස් වූයේ සීතල යුද්ධයක් (Cold War) ඇරඹී තිබූ බවයි.

Chamara Siriwardene

ඉවාන්ලා ලන්ඩන් ගියහ - 1

ස්කොට්ලන්ඩ් යාර්ඩ් රහස් පොලිසියේ නාගරික විශේෂ ශාඛාවේ පොලිස් අධිකාරී ලෙනාර්ඩ් බර්ට් කීර්තිමත් සේවා වාර්තාවක් සහිත බ්‍රිතාන්‍ය පොලිස් නිළධාරියෙක් ලෙස ප්‍රකටය
1945 බ්‍රිතාන්‍ය හමුදා නාසි ජර්මනියේදී අත් අඩංගුවට ගත් යුද කාලීන ද්‍රෝහියෙකු වූ විලියම් ජොයිස් නඩු විභාගය සඳහා සිය රට කර ගෙන ඒම මෙන්ම සෝවියට් දේශයට පරමාණු බෝම්බයේ රහස් ලබා දුන් ජර්මන් ජාතික භෞතික විද්‍යාඥ ක්ලෝස් ෆුච්ස් අතඩංගුවට ගෙන සාක්ෂි ගොණු කරන ලද්දේ ද බර්ට් විසිනි
1956 මාර්තු මාසයේ දවසක ඔහුට තම ලොක්කා වූ පොලිස් කොමසාරිස් ගෙන් කැඳවීමක් ලැබිණ
"තමුසෙට බරපතල රාජකාරියක් භාර දෙන්නයි හදන්නෙ, බර්ට්
ලඟදි බොහෝම වැදගත් රාජ්‍යතාන්ත්‍රිකයො දෙන්නෙක් එනවා
මේ සංචාරයෙදි යම්කිසි සිදිධියක් ඇති වෙන්න ඕනැ තරම් ඉඩකඩ තියනව. එහෙම නොවෙන්න වග බලා ගන්න එක ඔන්න තමුසෙට භාරයි
"
ප්‍රභූන්ට ආරක්ෂාව සැපයීම බොහෝ භාරධූර කාර්යයක් බව බර්ට් අත් දැකීමෙන් දැන සිටියේය
ප්‍රභූ ආරක්ෂකයෙක් අතින් කිසියම් වරදක් වුවහොත් එය නිවැරදි කිරිමෙහි ලා අවස්ථාවක් නැති වීමට ඉඩ ඇත
1914 ජුනි මස සරාජිවෝ නුවර දී අග්‍රාදිපාද ෆ්‍රාන්ස් ෆර්ඩිනන්ඩ් කුමාරයා ගේ ආරක්ෂකයන් කල සුළු වරදක වන්දිය වූයේ පළමු ලෝක යුද්ධයයි
" මේ අය ගැන විශේෂයෙන් ඇහැ ගහ ගෙන ඉන්න" 
ලොක්කා ඔහුට ලයිස්තුවක් දුන්නේය
එහි වූයේ ලන්ඩනයේ ක්‍රියාත්මකවූ නැගෙනහිර යුරෝපීය සංක්‍රමණික කල්ලි නායකයන්ගේ නම් රැසකි
දෙවන ලෝක යුද්ධයෙන් පසු නැගෙනහිර යුරෝපය කොමියුන්ස්ට්කරනය වීමත් සමඟ ලන්ඩනයට ගලා ආ සංක්‍රමණිකයෝ විශාල පිරිසක් එහි ජීවත් වෙති
පාතාල ගණුදෙනු ඉහිපයක් හැර මේ තාක් ඔවුන්ගෙන් ඒ හැටි අගතියක් සිදුව නොතිබිණ
"කව්ද අමුත්තො
" බර්ට්ගේ ලොක්කා වූ කොමසාරිස් සුසුමක් හෙළුවේය
ඔහු වෙතින් පල වූයේ කණස්සල්ලකි
"ඉවාන් ල ලන්ඩන් එනවලු
" 
ලොක්කා බර්ට්ට කඩදාසියක් දිගු කලේය
එය විදේශ කාර්යාලය විසින් නිකුත් කොට නිඅධාරීන් විසින් අනුපිලිවෙලට පිටසන් කරමින් ඔහු වෙත එවන ලද්දකි
සෝවියට් ඇමති කවුන්සිලයේ ප්‍රධානී මාෂල් නිකොලායි බුල්ගනින් හා කොමියුනිස්ට් පක්ෂයේ මහ ලේකම් තැන්පත් නිකිතා කෘෂෙව් නොබෝදිනකින් නිල සංචාරයක් සඳහා ලන්ඩනයට සැපත් වන බැවින් සුදුසු ආරක්ෂක වැඩ පිළිවෙලක් සූදානම් කටන මෙන්ද එමඟින් ඉල්ලා තිබිණ
නැගෙනහිර යුරෝපිය සංක්‍රමණික ඩයස්පෝරාව දෙලක්ෂයක් වූ ලන්ඩනය සෝවියට් නායකයන්ට එතරම් ආරක්ෂා සහිත තැනක් වූයේ නැත
ඔවුන් බුල්ගනින් හා කෘෂෙව්ට වෛර කිරීම නැවැත්වීමට තමාට නොහැකි යැයි සිතූ බර්ට් ගේ අදහස වූයේ එම වෛරය සංචාරය තුලදී එදිරිවාදුකම්  පිරිමහ ගැනීමට දරන අවස්ථාව අවහිර කිරීමයි
මන්ද 1956 දී බ්‍රිතාන්‍යයේ මූලික ගැටලුව වූයේ තම සංක්‍රමණිකයන්ගේ දුර බැහැර මාතෘ භූමි තුල ප්‍රජාතන්ත්‍රවාදය ස්ථාපිත කිරිම නොව දෙවන ලෝක යුද්ධයෙන් පසු බොහෝ බලවත්ව සිටි රුසියාව සමඟ යුද්ධයක් පිටු දැකීමයි
සංචාරයට දෙසතියකට පෙර ලන්ඩනයට ගොඩ බෑවේ අමුතු පෙනුමකින් යුත් ජෙට් යානයකි
බඳ මත රතු තරුවක් පින්තාරු කොට තිබූ එය TU 104 නම් නවතම ද්විත්ව එන්ජින් සෝවියට් නිෂ්පාදනයක් බවත් අහසේ කරණම් ගැසීමට ඊට විශේෂ හැකියාවක් ඇති බවත් කල් ඇතිවම එහි පැමිණ සිටි බර්ට්ට කියා දුන්නේ රාජකීය ගුවන් හමුදා නිළධාරියෙකි
විවර වූ දොරෙන් එලියට බට ප්‍රධාන සෝවියට් ආරක්ෂක නිලධාරී කල්නල්-ජනරාල් ඉවාන් සෙරොව් තමා පැමිණි යානය තරම් ඇහැට කණට පෙනෙන පුද්ගලයෙකු නොවේ
තමා බෙල්ල වටා මෆ්ලරයක් ඔතා සිටියේ ලන්ඩනයේ කාලගුණය සයිබීරියාවට සමාන විය හැකි බවට සිතූ නිසා යැයි හේ බර්ට්ට කීවේ ඇසක් වසා ඉඟිමරමිනි
රාජ්‍යතාන්ත්‍රික කඩදහි වල කුමක් සඳහන් වුවද,නිතර විහිළුවට කැමති බව පෙනුන කපටි පෙනුමින් යුත් මේ රුසියානුවා අන් කිසිවෙකු නොව භයංකර KGB සංවිධානයේ නායකයා බව බ්‍රිතාන්‍ය බලධාරීහු ඒ වන විට දැන සිටියහ
නැගෙනහිර යුරෝපයෙන් දස දහස් ගණන් පිටුවහල් කිරීමෙහිලා වගකිවයුතු 
බුල්ගනින් ගේ හා කෘෂෙව් ගේ ආරක්ෂක නිළධාරියාට තමාගේම ශරීරාක්ෂකයන් 150ක් සිටින බව ලන්ඩන් පුවත්පත් වාර්තා කලෝය
සෙරොව් ගේ විහිළු තුල බොහෝ අරුත් ඇති බව තේරුම් ගැනීමට බර්ට්ට මහ වේලාවක් ගත වූයේ නැත
"මේ මොනවද මේ ලියල තියෙනෙ
" ඔහු පුවත් පතක් වැනුවේ විමතිය පල කරමිනි
" ඔබ ඇයි ඔවුනට මෙහෙම මම ගැන ලියන්න දුන්නෙ
" හේ බර්ට් ගෙන් විමසීය
"මේ රටේ පුවත් පත් වලට ලියන්න නිදහසක් තියනවා
"
"එහෙමද
අපේ රටෙත් නිදහස තියනව. ඒත් මේව බෑ" හේ කොක්සන්දී සිනාසුනේය
මුලින්ම සිරොව්ට දැක බලා ගැනීමට උවමනා වූයේ අමුත්තන් නවාතැන් ගන්නා බෲක් වීදියේ පිහිටි ක්ලැරිජස් හෝටලයයි
මෙම ස්ථානය බකින්හැම් මැදුරේ 'ඇනෙක්සිය' ලෙස හැදින්වූයේ බොහෝ රාජ්‍යතාන්ත්‍රිකයනට සෙවන දීම හේතුවෙනි
ඉව අල්ලන තිරිසනෙකු මෙන් හෝටලයේ අස්සක් මුල්ලක් නෑර ගිය සිරොව් අනතුරුව දෑත් සාක්කු තුල රුවාගෙන යටි තොල පෙරලමින් දවුර නැටවීය
"ජනෙල්
ජනෙල්
" ඔහු පැවසුවේ හෝටලය අවට පිහිටි සිය ගනනක් ගොඩනැගිලි දක්වමිනි
"ඕවෑ මොකා රින්ගල ඉන්නවද කියල කව්ද දන්නෙ
"
"ඒ ගෙවල්වල අයිතිකරයො යන එන අය සේරම ගෙන අපි හොයල 
තියෙන්නෙ
අනික මේ හොටලෙ රාජ්‍යතාන්ත්‍රික අමුත්තො නවතින්නෙ අද ඊයෙක නෙවෙයි" බර්ට් කීය
අනතුරුව කුස්සියට ගිය සිරොව් එහි කුණු බාල්දි නොපිට නොපෙරලුවා පමණි
දුම්බට කබඩ් සියල්ලට ඔළුව දමා බැලූ ඔහු හෝටල් කාර්ය මණ්ඩලය ගැන අවිශ්වාසයෙන් පසු විය
" ඒ හැමෝම ගැනත් අපි දන්නවා ව්ගෙේව කවුද කියන්න
බයවෙන්න කිසිම දෙයක් නැහැ
" බර්ට් සහතික කලේය
"ඒ දැන ඇදුනුම් කම් වලින් කමක් නෑ
අපි දාමු කුස්සියට සාෂයි, වැසිලියි
දෙන්නටම හොදට කන්නත් පුළුවන්," සෙරොව් විරිත්තුවේ තම සහායකයා වූ රුසියානුවාටය
අනතුරුව පැන නැගුනේ ප්‍රභූ ආරක්ෂාව පිළිබඳ ගැටළුවයි. 
"ඒව ඔක්කොම හරි" සිරොව් පැවසුවේ අතක් වනමිනි
"රතු හමුදාවෙ දහ අටක් අපි තෝරගෙන ඉන්නෙ
වැඩේ කරන්න ඕන විදිය එයාල දන්නව." 
බර්ට් අමනාප විය
ආරක්ෂාව සැපයීම ඔහුගේ රාජකාරියයි
බෙල්ලේ මෆ්ලරය ඔතා සිටි රුසියානුවා තමාගේ රාජකාරියට ඇඟිලි ගසනවාට ඔහු කැමැති නැත
හෝටලයේ ආරක්ෂාවට යොදා ඇති භට කණ්ඩායමක් යොදා ඇති බවත් අමතරව ප්‍රභූ රථ පෙල සමඟ ගමන් කිරීමට පොලිස් යතුරු පැදි කණ්ඩායමක් යෙදවීමට කටයුතු යොදා ඇති බවත් ඔහු පැහැදිලි කලේය
"මමත් යනව වෙනම වාහනෙක මගේ කාර්ය මණ්ඩලයත් එක්ක
රතු හමුදාවෙ හතර දෙනෙකුට මම පාරෙ ආයුධ ගෙනියන්න පොලිස් අවසර පත්‍ර ලේස්ති කරන්නම්
ඒත් දහ අටක් නෙවෙයි
" සන්නද්ධ රතු හමුදා භටයෙන් දහ අට දෙනෙක් ලන්ඩනයේ වීති වල සැරිසැරීමේ අදහස බර්ට්ට ප්‍රිය නැති බව අවබෝධ කරගත් නිසාදෝ සෙරොව් මහ හඬින් සිනාසුනේය
"හොඳයි බර්ට්
තමුසෙගෙ කැමැත්තක්
කරන්න ඕන මොකද්ද කියල තමුසෙ දන්නවා
හොඳයි හතර දෙනෙකුට ' කැලෂ්නිකොව්' රයිපල් ගෙනියන්න අවසර පත්‍ර සූදානම් කරන්න
එතකොට අමුත්තො යන වාහනය මොකද්ද
අර ජර්මන් කාර් නම් පලාතක ගේන්න එපා
" සෙරොව් මොර ගෑවේය
"ඒව ජර්මන් කාර් නෙවෙයි
රැජිනි යන්නෙත් ඒ වර්ගයෙ එකක," 
"හැබෑද
රැජිනි යන කාර් එකද
එහෙනම් කමක් නෑ" අඉරොව් සැනසුනේය
තම ඇසූ දුටු දෙයින් ඔහු මුළුමනින්ම තෘප්තිමත්ව සිටි සැටියකි
ඔහුගේ පරිවර්තකයා පැවසෙවේ සෙරොව් ලෙහෙසියෙන් සතුටු කල හැකි පුද්ගලයෙකු නොවන බවයි. 
ජාතිය හෝ නිලය බා නොපාන ඇතැම් මානව හැසිරීම් ඇත
"අඩියක් ගහනවද
" මූලික වැඩකටයුතු අවසන් වීමෙන් පසු බර්ට් KGB නායකයාගෙන් විමසීය
සෙරොව් එහිදී එක් වෙනස් කල නොහෙන කොන්දේසියක් ඉදිරිපත් කලේය
"සෝවියට් සංගමය ගානෙ බොනවා නම් පමණක් " සහභාගී වීමට රුසියානුවා කැමති විය
මද වේලාවකින් තානාපති කාර්යාලයේ සිට පැමිණි මෝටර් රථයකින් බ්‍රන්ඩි හා වොඩ්කා ඇතුළු බීම වර්ග රැසක් සහිත පෙට්ටි කිහිපයක් ගෙන එනු පෙනින
බර්ට් තුල වූ හැඟීම නම් සෙරොව් තවමත් අවිශ්වාසයෙන් පසුවූ බවයි.

Chamara Siriwardene

ඉවාන්ලා ලන්ඩන් ගියහ - 2

තව දෙසතියකින් අනතුරුව ලන්ඩනයට සැපත් වන ඔහුගේ ස්වාමී වරු දෙදෙනා වෙනුවෙන් බර්ට් සකසා තිබූ ආරක්ෂක වැඩපිළිවෙල ගැන KGB නායකයා සෑහීමකට පත් විය
ස්කොට්ලන්ඩ් යාර්ඩ් පොලිසිය වෙනුවෙන් බොහෝ වාර ගණනක් සවුදි පුරමින් හිතේ හැටියට එහි නිළධාරීන් සමඟ  වොඩ්කා පානය කල හේ තමා පැමිනි කදිම ජෙට් යානයේ නැඟී යන්නට ගියේය
ඔහු ආපසු පිටත් වීමට පෙර ලන්ඩනයේ වෙසෙන 'ඇස ගසාගෙන සිටිය යුතු' පුද්ගලයන්ගේ ලයිස්තුවක් බර්ට් අතට පත් කලේ අභිරූපනයෙනි
"මේව මම දන්නෙ කොහොමද කියල අහන්න එපා" බර්ට් පුදුම වූයේ සෙරොව්ගේ සැහැල්ලු හැසිරීම ගැන නොව ලයිස්තුවේ පරිපූර්ණතාවය ගැනය
සෙරොව් ගේ ඒජන්තයන් ඕනෑම තැනක සිටිය හැකි බව බර්ට් දනී
පශ්චාත් යුද සෝවියට් සංගමයේ අරමුණූ කෙරේ සැකයෙන් පසුවුවද මෙම සංචාරය තුලදී හැකිතාක් රුසියානුවන් හා හොඳහිත ගොඩ නගා ගැනීම ඩවුනින් වීදියේ උත්සාහය විය
එහෙත් බ්‍රිතාන්‍ය MI 6 ඔත්තු සේවයේ අරමුන වූයේ සෝවියට් නායකයන් පැමිණෙන රතු නාවුක හමුදාව ට අයත් 
ඔෂොනිසිඩ්කේ නම් යුද නැවේ නවීනතම අවරපෙත්ත පරීක්ෂා කිරිමට මෙය අවස්ථාවක් කොට ගැනීමය
මේ සඳහා යොදා ගැනීමට සැලසුම් කෙරුනේ ලයනල් ක්‍රැබ් නැමති ඉතා කඩවසම්  රාජකීය නාවුක හමුදාවේ විශ්යාම ගිය කිම්දුම් කරුවෙකි
ඔහු ලවා පසුව ගැලවී යන පරිදි කුඩා උපකරණයක්  ප්‍රචාලකයේ සවි කරවීමට MI 6 සංවිධානය සැලසුම් කල බව කියති
රතු නාවුක හමුදාව  'සොනාර්' තාක්ෂණය භාවිත කරන වගට සැක කරමින් මහත් අසහනයට පත්ව සිටි එහි නිළධාරීනට ඒ වග නිශ්චය ලෙස දැන ගැනීමට ලැබෙන මෙම අනගි අවස්ථාව කොහෙත්ම පැහැර හැරිය හැකි එකක් නොවීය
සැලසුම පිළිබඳ පොලිස් අධිකාරී බර්ට්  තබා බ්‍රිතාන්‍ය අගමැති ඇන්තනි ඊඩ්න් පවා දැන් නොසිටියේය
එහෙත් අරුමය නම් KGB නයක සෙරොව් ඒ බව දැන සිටීමයි
තම මිතුරියකගේ පෙම්වතා ඔහු මෙතෙක් ලබමින්  විශේෂ පුහුණුවක් අවසන් කොට පැමිණ නැවු යටින් කිමිදීම හා අවර පෙති පිළිබඳ පුරසාරම් දොඩන බව ලන්ඩනයේ සිටින ඒජන්තයෙක් මොස්කොව් කාර්යාලයට වාර්තා කොට තිබුනේ සෙරොව් ලන්ඩනයේ සිට පැමිණ දින කිහිපයකට පසුවය
බ්‍රිතාන්‍ය ඔත්තු සේවය නිල සංචාරය තුලදී කුමක් හෝ අඩව්වකට සැරසෙන බව වටහා ගැනීමට සෙරොව් ට එය හොඳටම ප්‍රමාණවත් විය
1956 අප්‍රේල් 18 දා සවස ක්‍රැබ් හම්ප්ෂයර් හි කුඩා හෝටලයක නවාතැන් ගත් බවද KGB සංවිධානය දැන සිටියේලු
සෝවියට් නායකයන් දෙපොල රැගත් නැව් කණ්ඩායම හැම්ප්ෂයර් හි පෝර්ට්ස්මවුත් වරායට සේන්දුවූයේ අප්‍රේල් 19 දාය
සිය රාජකාරි භාර ගැනීමට බර්ට් ද එහි පැමිණ සිටියේය
දිගු කබා හැඳ තොප්පි පැලඳ සිටි බුල්ගනින් හා කෘෂෙව් ඔහු තුල ඇතිකලේ බියජනක හැඟීමකි
ඔවුන් දෙදෙනාම නිදහස් රටවල් රැසක සිදු කෙරුන අයිතිවාසිකම් උල්ලංඝනය වීම් සඳහා වගකිව යුත්තන් බව බර්ට්ගේ පෞද්ගලික හැඟීම විය
එහෙත් ඔහු එය තම රාජකාරියට බාධාවක් කොටගත්තේ නැත
බර්ට්ගේ පොලිස් යතුරු පැදි පෙරටු කොටගෙන ලන්ඩනයේ වීථි ඔස්සේ ඇදුන රිය පෙරහැර ලද ප්‍රතිචාරය විවිධය
ඇතැම් තැනක සංවිධානය වූ වෘත්තිය සමිති සාමාජිකයන් සුළු පිරිසක් මහත් හරසරින් ජය ඝෝෂා නැඟූවද බහුතර ලන්ඩන් වැසියන්ගෙන් පලවූයේ විනීත ගොළු බවකි
තැතම් තැනක නැගෙනහිර යුරෝපීය සංක්‍රමණිකයන් කෑ ගසා විරෝධය පල කරනු පෙනින
එහෙත් කපටි කෘෂෙව් අතර මඟ වූ මේ සියළු දෙනාට එකසේ අත වැනුවේය
ඩවුනින් වීදියේ පැවති රාජ්‍යතාන්ත්‍රික සාකච්ඡා වලට මාතෘකා වූයේ ජර්මන් ගැටළුවයි. නැගෙනහිර හා බටහිර ජර්මනිය එක්සත් වීමට ඉඩදෙන් මෙන් බ්‍රිතාන්‍ය නායකයෝ කෘෂෙව් ගෙන් ඉල්ලා සිටියහ
එහත් කෘෂෙව් අකැමතිවිය
එපමණක් නොව බටහිර ජර්මනිය නැවත යුද වැදීමට සූදානම් වුවහොත් 'බෝම්බ වැසි වස්සවන' බවට හේ අනතුරු හැඟවීය
ඊජිප්තුවේ නසාර්ගේ රජයට අවි සැපයීම නතර කරන ලෙස ඇන්තනි ඒඩ්න් කල ඉල්ලීමද ඔහු ප්‍රතික්ෂෙප කලේ එය ඊශ්‍රායලයට පක්ෂ ක්‍රියාවක් ලෙස අරාබි ලෝකය දකිනු ඇතැයි කියමිනි
බ්‍රිතාන්‍ය අධිරාජ්‍යවාදය පිළිබඳ කෘෂෙව් ඉන්දියාවේදී කල ප්‍රකාශ සම්බන්ධව තම නොසතුට පල කිරීමටද ලන්ඩනය මෙය අවස්ථාවක් කොට ගත්තේය
"කරන්න දෙයක් නෑ
අධිරාජ්‍යවාදයට එරෙහි වීම සෝවියට් මූලධර්මයක්
"  කෘෂෙව් පිළිතුරු වශයෙන් කීය
කම්කරු පක්ෂ නායකයන් රුසියානුවන් සමඟ කල සාකච්ඡාවද ඵලදායී නොවීය
1941 රුසියාවට පහරදීමට බටහිර බලවතුන් හිට්ලර් උසිගැන්වූ බව කියමින් කෘෂොව් කලහ කිරීම නිසා නැගෙනහිර යුරෝපයේ දේශපාලන සිර කරුවන් නිදහස් කිරිම පිළිබඳ කතා කිරීමට බ්‍රිතාන්‍ය මන්ත්‍රී වරුනට අවස්ථාවක් ලැබුනේ නැත
ඉතිරි දින කිහිපය සෝවියට් නායකයන් ගත කලේ බර්ට් ගේ යතුරු පැදි කරුවන් පෙරටු කොටගෙන රට තොට බැලීමටය
මේ ගමන් අතරතුරදී නවීනතම කැලෂ්නිකොව් රයිපල් වලින් සන්නද්ධවූ රතු හමුදා භටයන් දඩ බල්ලන් මෙන් තම නායකයන් අසලටම වී  රැකවල් කලහ
26 වනදා ක්ලැරිජස් හෝටලයේ  පැවති මහ බාලකි
රුසියානුවෝ දන්නා කියනා සෑම සියළු දෙනාටම එහි ආරාධනා කොට තිබිණ
ඔවුනට වෙන්වූ හෝටලයේ තට්ටු තුනම අමුත්තන්ගෙන් පිරී ගියේය
සියල්ල යහතින් සිදු වුවද පුංචි පහේ කලබලයක් ඇතිවූයේ සෝවියට් නායකයන් දෙපොල දැකීමට ඔවුන් රැදී සිටි කොටසට පැමිණිමට තැත් කල විශේෂ ආරාධියකු වූ බ්‍රිතාන්‍ය නියෝජ්‍ය විදේශ ලේකම් වරයා කෘෂෙව්ගේ රතු හමුදා ආරක්ෂකයන් විසින් නැවත පිටමං කරනු ලැබීම නිසාය
'කෘෂෙව් සහෝදරයා' වැදගත් අමුත්තන් පිරිසක් සමඟ කථා බහ කරන බැවින් ඇතුලට යාමට අවසර දීමට නොහැකි බව ඔවුහු පැවසූහ
පසුව හෙලි වූයේ සත්කාරක රටේ නියෝජ්‍ය විදේශ ලේකම් වරයාටත් වඩා කෘෂෙව්ට වැදගත් වූ මෙම අමුත්තා අන් කිසිවෙකු නොව ලෝ ප්‍රකට විකට ශිල්පී චාලි චැප්ලින් බවයි. 
එදා රෑ බාල ලන්ඩනයේ කලෙකින් දුටු විශාලතම උත්සවයයි
නාටිකාංගනාවෝ සියයක් ඊට සහභාගි වූහ
බර්ට් ඇතුලු ස්කොට්ලන්ඩ් යාර්ඩ් නිළධාරීන්  වෙනුවෙන් විෂේශ කාමරයක් වෙන කොට තිබිණ
පෞද්ගලිකව එහි පැමිණ ඔවුන් හා සවුදිය පිරීමටත්  බර්ට් ඇතුළු නිළධාරීන්ට නොසෑහෙන ස්තුති කිරිමටත් සෝවියට් නායකයන් අමතක කලේ නැත
තම  අට දින සංචාරය නිම කල බුල්ගනින් හා කෘෂෙව් රැගත් යුද නැවු කණ්ඩායම පෝර්ට්ස්මවුත් වරායෙන් යලි ගමන් ඇරඹුවේ අප්‍රේල් 27 දාය
ත්‍යාග ශීලී රුසියානුවෝ ආරක්ෂක බලකායේ සෑම නිළධාරියෙකුටම, වොඩ්කා පෙට්ටියක් හා රුසියානු සිගරට් බන්ඩලයක් තෑගි කලහ
නාටිකාගනාවෝද අමතක කොට නොතිබිණ
ඔවුනට රාත්තලේ චොකලට් පෙට්ටියක් හා විලවුන් බෝතල් දෙක බැගින් හිමිවිය
වෙන්වීමට පෙර කෘෂෙව්ගේ රුසියන් පරිවර්තකයා බර්ට්ට 'පෞද්ගලික තෑග්ගක්' දුන්නේය
ඒ අත් ඔරලෝසුවකි
සෝවියට් නායකයන් දෙපොල පැමිණී ඔෂොනිසිඩ්කේ නෞකාව පෝර්ට්ස්මවුත් වරායේ නැංගූරම් ලෑ අප්‍රේල් 19 දා සවස තමා නැවතී හෝටල් කමරයෙන් පිටව වරාය දෙසට ගිය හිටපු නාවුක කිමිදුම් කරු ලයනල් ක්‍රැබ් සලකුනකුදු නොතබා අතුරු දන්විය
පසුදා ඔහු නැවතී සිටි හොටල්යට පැමිණ බිල අසා ගෙවූ MI 6 ඒජන්තයෙක් ක්‍රැබ් ගේ බඩුබාහිරාදියද රැගෙන යන්නට ගියේය
ඔහුගේ අතුරුදන්වීම ගැන නොබෝ දිනකින් රටතුල මහා ආන්දෝලනයක් හට ගත්තද බලධාරීන් නොවේ ඒ ගැන කටක් හෙල්ලුවේ
දහ හතර මසකට පසු මුහුදේ තිබූ  කාගෙදෝ හිස සුන් මලකඳක් ක්‍රැබ්ස්ගේ බවට තහවුරු කරගැනීමට දැරුන උත්සහායද සාර්ථක වූයේ නැත
MI 6 සංවිධානයේ රහස් මෙහෙයුමකින් ඔහු මිය ගිය බවට තැන තැන කට කථා පැතිරීම නොවැලැක්විය හැකි විය
හැරී හෝටන් නැමති ඉංග්‍රීසි ජාතික KGB නියෝජිතයා පසුව හෙලි කලේ ක්‍රැබ්ස් ගේ උත්සාහය ගැන කලින් දැන නැව යට මුහුදේ රැක සිටි සෝවියට් නාවුක හමුදා කොමාන්ඩෝ භටයන් විසින් ඔහු මරා දැමූ බවය
එහෙත් ඔහු ජීවග්‍රහයෙන් නැවට ගෙන සිරකරුවෙකු ලෙස ගෙන ගොස් කළු මුහුදේ සබ්මැරීන ආශ්‍රිත කිමිදුම් කටයුතු වල ඔහු යෙදවූ බවටද මතයක් ඇත
MI 6 සංවිධානය නොදැන සිටි වැදගත්ම කරුණ ඔහුට පෙම්වතියක් සිටීම නොව ඈ නොදැනුවත්වම KGB ඔත්තු කරුවන් ගේ ඇසුරේ සිට ඇති බවයි. 
ඉවාන්ලා ගම් බිම් බලා ගියෝය
පොලිස් අධිකාරී බර්ට් තම කාර්යාලයට ගියේය
සෝවියට් සංගමය බිද වැටිණ
බෙදුන ජර්මනිය යලි එක්සත් විය
සීතල යුද්ධය නිමවී නව දෙමුහුම් යුද්ධයක් (Hybrid War) ආරම්භ වී ඇත
එහෙත් ක්‍රැබ්ස් ගේ ඉරණම සම්බන්ධව අදටත් ලන්ඩන් රජය මුණිවත රකියි
(c) Chamara Siriwardene

අභ්‍යවකාශ යුගය

දේශපාලන මතිමතාන්තර තුලින් ඉතිහාසය විග්‍රහ කරන ඇතැම් බටහිර ඉතිහාසඥයන් පෙන්වා දී ඇත්තේ කෘෂෙව් විසින් සෝවියට් ක්‍රමය ස්ටැලින්-හරණයකට ලක් කල බවය
කෘෂෙව් විසින් මධ්‍යම කාරක සභාව අමතා කල ආන්දෝලනාත්මක දේශනයත්, මෙකල MVD (NKVD යේ අනුපාප්තිකයා හා KGB යේ පූර්වගාමියා) නමින් හැඳින්වුන භයංකර සෝවියට් ඔත්තුසේවයේ ප්‍රධානී මෙන්ම ස්ටැලින්ගේ සමීපතමයෙකු වූ ලව්‍රන්ති බෙරියා මහජන සතුරෙකු ලෙස හංවඩු ගසා මරණ දඬුවමට යටත් කිරීම මීට නිදසුන් ලෙස ඔවුහු ගෙන හැරපාති
එහෙත් මෙම සිදුවීම් අලලා කෙරෙන වඩාත් පුළුල් විවරණයක් තුලින් පෙනීයන්නේ සැබවින්ම කෘෂෙව් විසින් කරන ලද්දේ පණහේ දශකයට සාපේක්ෂ යථාර්ථයට අනුකූල තවත් එක් ප්‍රතිසංස්කරණයක් විනා පැවති ක්‍රමය කණපිට පෙරලීමක් නොවන බවය
තිහේ දශකයට නොගැලපුන ලෙනින්ගේ පන්ති අරගලය නැමති සංකල්පයට ස්ටැලින් විසින් රුසියානු ජාතිකවාදයට ආදේශ කලේ යම්සේද, කෘෂෙව්ගේ ප්‍රතිසංස්කරණ වලින් අපේක්ෂා කෙරුනේ ස්ටැලින් ගේ දැඩි යුද්ධ කාලීන දේශීය පිළිවෙතට වඩාත් මනුෂික මුහුණුවරක් ආදේශ කිරීමත්, රුසියානු ජාතිකවාදය පුළුල් සෝවියට් අනන්‍යතාවක් කරා වර්ධනය කරනු ලැබීමත් බව පෙනේ
ලෙනින්ගේ පන්ති සංකල්පයේ අවසන් නාමික සංකේතය ලෙස පැවති රතු හමුදාව මෙතැනින් ඔබ්බට හැඳින්වූයේ සෝවියට් හමුදාව යනුවෙනි
ඇමෙරිකානු අනුග්‍රහයෙන් විකාශය වූ ‘නිදහස් යුරෝපීය ගුවන්විදුලිය’ (Radio Free Europe) විසින් යකඩ තිරයෙන් එපිට පැවති කොමියුනිස්ට් පාලනයට එරෙහිව මහ ජනයා උසිගැන්වීමට දැරූ උත්සාහය ඵල දරමින් හංගේරියාවේ දැවැන්ත උද්ඝෝෂණ මාලාවක් ඇතිවූයේ මෙ අතරය
ආරම්භයේදී රුසියානුවෝ මධ්‍යස්ථව පසුවූහ
එහෙත් බීබීසිය විසින් වඩාත් ධෛර්යමත් කරවනු ලැබූ කැරලි කරුවන් තම මුල් ඉල්ලීම වූ ප්‍රජාතන්ත්‍රවාදය ඉක්මවා රුසියානු විරෝධී ස්ථාවරයක එලැඹීමත් හංගේරියාව වොර්සෝ ගිවිසුමෙන් ඉවත් වන බවට ප්‍රකාශ කිරීමත් සිය දිවි නසාගැනීමකට සමාන විය
රුසියාවට සෘජු අභියෝගයක් එල්ලවීමෙන් සිදුවූයේ හංගේරියාවේ මැදිහත් වීමක් අරබයා ක්‍රෙම්ලිනය තුල මේ තාක් පැවති දෙගිඩියාව පහව යාම පමණී
නොවැම්බර් 04 දා සෝවියට් හමුදා හංගේරියාව ආක්‍රමණය කලහ
බුඩාපෙස්ට් අගනුවර දී මඟ හරස් කල හංගේරියානු සටන් කාමීන් රුසියානු යුද ටැංකි විසින් පොඩි පට්ටම් කර දැමුන අතර යුගොස්ලාවියානු තානාපති කාර්යාලයේ රැකවරන පැතූ නව රජයේ නායක ඉම්‍රේ නේගී KGB භට කණ්ඩායමක් විසින් ජීවග්‍රහයෙන් පැහැරගෙන යන ලදී
හංගේරියානු දෘෂ්ඨි කෝණයෙන් බලන කල මෙය 1848 අසාර්ථක නිදහස් සටනේ පුනරාවර්තනයකි
රුසියානු බලාත්කාරයට එරෙහිව හමුදා මැදිහත්වීමක් සඳහා වොෂින්ටනය පැකිලුනේ එය න්‍යෂ්ඨික යුද්ධයක් බවට පත්වනු අතැයි යන සැකය නිසාය
ජාත්යන්තර සබඳතා අතින් ගත්කල කෘෂෙව් වනාහී ස්ටැලින් තරමටම දැඩි මතධාරියෙකු විය
ගමාල් අබ්දුල් නසාර් සූවස් ඇල ජනසතු කල අවස්ථාවේ බ්‍රිතාන්‍ය ප්‍රංශය හා ඊශ්‍රායලය විසින් ඊජිප්තුව ආක්මණය කිරීම මත ලන්ඩනයට, පැරිසියට හා ටෙල් අවිව් නුවරට රොකට් ප්‍රහාර එල්ල කරන බව තර්ජනය කල හේ නසාර්ට සහාය පිණිස සීනායි අර්ධද්වීපයට සෝවියට් හමුදා ඩිවිෂන 20 ක් යැවීමට සැලසුම් කලේය
ඒ මහා විනාශය වැලකීගියේ එක්සත් ජනපදය ඉතා දූරදර්ශී අන්දමින් ඊජිප්තු ආක්‍රමණය අත්හිටුවීමට තම සගයන්ට බල කිරිම නිසා බවද මෙදිලා සඳහන් කල යුතුය
1957 දී රුසියානුවෝ ‘ස්පුට්නික්’ නැමති කිලෝ ග්‍රෑම් 83ක් බර ලොව ප්‍රථම චන්ද්‍රිකාව බයිකොනූර් අබ්‍යවකාශ මධ්‍ය්ස්ථානයේ සිට ගුවන්ගත කලහ
ඇමෙරිකානුවන් තුල අප්‍රසන්න විමතියක් ඇති කල මෙම සිද්ධිය මඟින් හැඟවුනේ කලේ අන්තර් මහද්වීපික රොකට් ප්‍රක්ෂේපනය කිරීමේ තම හැකියාව ගැන සූවස් අර්බුදය අතරතුරදී කෘෂෙව් කල අනතුරු හැඟවීම හුදු පුරසාරමක් නොවන බව පමනක් නොවේ
සීතල යුද්දයට සමඟාමීව අභ්‍යවකාශ තරඟයක්ද (Space Race) ඇරබී තිබූ බවය
මේ අතර පිදෙල් කැස්ත්‍රෝගේ විප්ලවීය රජය පෙරලා දැමීම සඳහා ගෝතමාලාවේ හා නිකරගුවාවේ සිට කුලී හමුදාවක් ගොඩබස්වා කියුබාව ආක්‍රමණය කිරිමට ඇමෙරිකාව දැරූ උත්සාහයද සාර්ථක වූයේ නැත
නිර්භීත ලෙස සටන් කල මේජර් අර්නෙස්ටෝ චේ ගුවෙරා විසින් පුහුණු කල විප්ලවීය කියුබානු බලඇණි සතුරාට පහර දී පලවා හරින ලද අතර තමා මෙම සිදිවූමට ස්අම්බන්ධ නැති බවට ප්‍රකාශ කිරීමට ධවල මන්දිරයට සිදුවිය
‘කෙනෙඩි පාලනයේ සළුපිළි ගැලවූ ඌරු බොක්කේ ආක්‍රමණය’ යන පෙර ලිපියෙන් විග්‍රහ කොට ඇත
මේ වන විට හෙලිවී ඇත්තේ නැගෙනහිර ජර්මන් ස්ටාසි (STAASI) ඔත්තු සේවය හරහා CIA සැලසුම ගැන කලින් දැන සිටි KGBය ප්‍රහාරය එල්ලවන දිනය හා ස්ථානය පමණක් නොව වේලාවද කල් ඇතිව කැස්ත්‍රෝට දැනුම් දී තිබූ බවයි.
ඌරු බොක්කේ (Bay of Pigs) අසාර්ථක ආක්‍රමණයෙන් නින්දාවට පත්ව සිටි වොෂින්ටනයේ කණස්සල්ල දෙගුණ තෙගුණ වූයේ 1961 ඔක්තෝබරයේදී සෝවියට් සංගමය විසින් ගහෙන් ගෙඩිඑන්නාක් මෙන් පණඇති මිනිසෙකු සහිත රොකට්ටුවක් ගුවන්ගත කල බව ඇසීමෙනි
වොස්ටොක් නැමති රොකට්ටුවෙන් පෘථිවියේ වායුගෝලීය සීමා තරණය කල සෝවියට් ගුවන්හමුදාවේ නිර්භීත නියමුවෙකු වූ කල්නල් වරයකු වූ යුරී ගගාරින් ලොව පළමු අජටාකාශගාමීයාය
රුසියානුවෝ අභ්‍යවකාශයට පිවිසී සිටියහ
එහෙත් ඇමෙරිකානුවන්ගේ සඟවාගත් අමනාපය විවෘත අර්බුදයක් පිපිරී යාමට ලෙස ඉවහල් වූයේ තම මිතුරා වූ කියුබාවේ ආරක්ෂාව සමාවට කාරණයක් කොට ගනිමින් කැරිබියන් කලාපයේ සෝවියට් උපාය මාර්ගික රොකට් බලැණී (Strategic Rocket Forces) ස්ථානගත කිරීමට කෘෂෙව් සූදානම් වීමයි
තාපන්‍යෂ්ඨික යුද හිස් සහිත චුසෝව්‍යා නැමති මැදිදුර බැලැස්ටික් මිසයිල කියුබාවේ සවි කිරීම කෙරේ ඇමරිකාව දැක්වූ විරෝධය අවබෝධ කොට ගැනීම අපහසු නැත
සැතපුම් 2500 ක් පියාසර කල හැකි එම අවිය යෝග්‍ය වූයේ කියුබානු දූපත් ආරක්ෂා කිරීමට නොව විශාල ඇමෙරිකානු නගර වලට පහර දීමට බව නොවැටහුනේ කුඩා දරුවකුට පමණි
මෙමඟින් තුන්වන ලෝක යුද්ධය ඇවිලී යනු ඇතැයි බොහෝ දෙනා අනුමාන කලේ නේටෝව හා වොර්සෝ හවුල ඊට මැදිහත්වීම නියත වග පෙනුන නිසාය
අවසානයේ අර්බුදය කෙලවර වූයේ සෝවියට් මිසයිල තර්ජනය වලක්වාගැනීම සඳහා කියුබාවට පහර නොදෙන බවට පොරොන්දුවක් දීමට පමණක් නොව ඊට හිලවු වශයෙන් ක්‍රෙම්ලිනයට ඉමහත් හිසරදයක් වූ තුර්කියේ හා ඉතාලියේ ස්ථානගත කල තම ජුපිටර් මිසයිල ඉවත් කොටගැනීමටද වොෂින්ටනය කැමති වීමෙනි
ලෝක සාමය අතින් ගත කල වොෂින්ටනය කටයුතු කල අන්දම ඉමහත් ප්‍රසංශනීය වන අතරම රාජ්‍යතාන්ත්‍රික වශයෙන් ගත් කල එය ඇමෙරිකාවට ඉමහත් අසුභ කාලයක් වූ බව පෙනේ
කෙසේ වුවද සෝවියට් සංගමයේ බල ක්ෂ්ත්‍ර්ය යුරෝපයෙන් එපිට මැදපෙරදිග හා ලතින් ඇමෙරිකාව තුල ව්‍යාප්ත වෙද්දී කොමියුන්ස්ට් පක්ෂය තුල බල අරගලයද ඒ හා සමගාමීව වර්ධනය වූ බවද සැබෑය
මුඩු ඉඩමකට මෙන් නොව සරුසාර වත්තකට හිමිකම් කීමට ආශා ඇත්තෝ බොහෝ සිටිති
1964 දී දිනක් දුර බැහැර සිට රැස්වීමක් සඳහා ක්‍රෙම්ලිනයට පැමිණී කෘෂෙව් පුදුමයෙනුත් පුදුමයට පත් වූයේ කොමිය්නිස්ට් පක්ෂයේ මධ්‍යම කාරක සභාව තමා ධුරයෙන් නෙරපා හැරීමට තීන්දු කොට ඇති බව ඇසීමෙනි
සූවස් අර්බුදයේදී මෙන්ම කියුබානු මිසයිල අර්බුදයේදීද කෘෂෙව් අනුගමනය කල දැඩි ආකාරය ගැන මධ්‍යම කාරක සභාව තුල විවේචන තිබිණ
තම අවදානම් පිලිවෙත තුලින් ඔහු සෝවියට් සංගමය අනවශ්‍ය යුද්ධයකට ගෙන යනු ඇතැයි ඇතම්හු බිය පල කලහ
සෞඛ්‍ය හේතූන් මත කෘෂෙව් සිය කැමැත්තෙන් ඉල්ලා අස්වූ බව ක්‍රෙම්ලිනය ප්‍රකාශ කලේය
ඔහුට රූබල් 500ක විශ්‍රාම වැටුපක් හා බංගලාවක් ලබා දෙන ලදී
දශකයක් පුරා බටහිර ලෝකය කැළඹූ නිකිතා කෘෂෙව් නිහඬ විශ්‍රාම දිවියකට එලැඹෙද්දී කොමියුනිස්ට් පක්ෂයේ නව පළමු ප්‍රධාන ලේකම් ලෙස පත්වූයේ දෙවන ලෝක යුද්ධයේ දී රතු හමුදාවේ කොමිසාර් වරයෙකු ලෙස සෙවය කල ලියෝනිඩ් බ්‍රෙෂ්නෙව්ය
ස්තැලින් හා කෘෂෙව් සමඟ සසඳන කල ඔහු වඩාත් මධ්‍යස්ථ මතධාරියෙකු ලෙස සැලකුනත් කෘෂෙව්ගේ නික්මයාමෙන් හා බ්‍රෙෂ්නෙව්ගේ පත්වීමෙන් සංකේතවත් වූයේ පෘථග්ජන මිනිසුන් අතර හටගන්නා නොවැලැක්විය හැකි බලඅරගලය නොව වෙනස්වන ලෝක රටාවට නිති හැඩ ගැසීමට ක්‍රෙම්ලිනය දැරූ වෑයමයි
Chamara Siriwardene

මධ්‍යාහේනයේ සිට සන්ධ්‍යාව කරා
දෙවන පරම්පරාවේ බොල්ෂෙවික් වරයෙකු වූ ලියොනිඩ් බ්රෙෂ්නෙව් 1964 ක්රෙම්ලිනයේ අධිපතියා ලෙස පත්වූයේ සෝවියට් සංගමය හමුවේ වූ අභියෝග කෙමෙන් උත්සන්න වෙමින් පැවති වාතාවරණයක් තුලය
රික්ත වෑල්වය වෙනුවට ට්රාන්සිස්ටරය ආදේශ වීම තුලින් තොරතුරු තාක්ෂනයේ හටගත් දැවැන්ත පෙරලිය සීතල යුද්ධය කෙරේ ඇති කල බලපෑම තීරනාත්මක වූයේ එය අජටාකාශ තරඟයේ හා අවි තරඟයේ අතිශය වැදගත් යටිතල සාධකයක් වූ බැවිනි
උපාය මාර්ගික රොකට්, චන්ද්රිකා, යුද බැර කර්මාන්ත හා ඊට අවශ්ය යටිතල පහසුකම් නිපැයුම වෙනුවෙන් ප්රමුඛතාව ලබාදුන් කල සෙසු අංශ වෙනුවෙන් සෝවියට් සංගමයට වෙන් කල හැකිවූ ප්රතිපාදන සීමා සහිත විය
එහෙයින් තාක්ෂණීක ඥාණයේ ප්රතිලාභ පොදු පරිභෝජනය සදහා ලඟා වූයේ අල්ප වශයෙනි
මෙහි ප්රතිඵලය වූයේ ජත්යන්තරයේදී රුසියානුවන් බටහිර හා කරට කර සිටියද භෞතික දර්ශකවලට සාපේක්ෂව ගත් කල සෝවියට් ජීවන තත්වය තුල යම් පසුගාමී බවක් දක්නට ලැබීමය
නිදසුනක් ලෙස සමස්ත ජනගහනයෙන් ගෘහස්ත ශීතකරණ භාවිත කලේ සියයට තිහකට අඩු පිරිසකි
කෘෂිකර්මාන්තය නඟා සිටුවීමට බ්රෙෂ්නෙව් ඉමහත් වෑයමක් දැරූ මුත් ඊට ප්රධාන්තම බාධකය වූයේ කොමියුනිස්ට් නිලධාරිවාදය තුල ගොඩ නැඟුන දීර්ඝ පටිපාටිය විසින් කාර්යක්ෂමතාව හා ඵලදායීතාව හීන කිරීමයි
අස්වනු නෙලීම් මිලදී ගැනීම් හා විකුණුම් වැනි ප්රධාන කාර්යයන් තුල පවා අනවශ්ය ප්රමාදයක් තිබිණ
මේ වනවිට ධනපති සංස්කෘතියේ ලක්ෂණ ලෙස සලකා බැහැර කොට තිබූ පොප් ස්අංගීතය හා කාන්තා ජීන්ස් කලිසම් සෝවියට් සංගමය තුල නීතිගත කල බ්රෙෂ්නෙව් මීට පෙර කෘෂෙව් විසින් ලිහිල් කොට තිබූ ප්රකාශන හා භාශණ නීතිරීති වඩාත් දැඩි කලේ නැගෙනහිර යුරෝපය තුල ප්රජාතන්තරවාදය සඳහා වූ උනන්දුව හිස ඔසවමින් තිබූ උනන්දුව ඉව වැටුන නිසා විය යුතුය
1945 රතු හමුදාවේ වියදමින් නිදහස ලැබූ යුගොස්ලාවියාව නොබැදී පිලීවෙතක් අනුගමනය කල අතර ඇල්බේනියාවේ වැනෙන සුළු පිළිවෙත ක්රෙම්ලිනයේ දැඩි සැකයට භාජනය වී තිබීන
1968 අගෝස්තුවේදී චෙක් වරු සෝවියට් අධිකාරියට එරෙහිව විවෘතව නැගී සිටියහ
යුරෝපීය නිදහස් ගුවන්විදුලියේ හා බීබීසියේ නොමඳ අනුග්රහයෙන් දැරුන මේ තැත ‘ප්රාග් වසන්තය’ ලෙස ඉතිහාසයට එක්ව ඇත
තම මද්යස්ථ පිළිවෙත මඳකට අත්හිටවූ බ්රෙෂ්නෙව් හමුදාමය මැදිහත් වීමක් කිරීමට තීරණය කලේය
යුද ටැංකි 2000 ක් හා භටයන් දෙලක්ෂයක් පෙරටු කොටගත් වොර්සෝ හමුදා චොකොස්ලෝවැකියාව ආක්රමණය කලහ
කෙසේ වුවද වියට්නාම් යුද්ධයෙන් අපකීර්තියට පත්ව සිටි ඇමෙරිකාව ඒ හමුවේ දැක්වූයේ උදාසීන ප්රතිචාරයකි
කෙසේ වුවද මෙම මැදිහත් වීම රුසියාව හා චීනය අතර දැවැන්ත මතභේදයකට තුඩු දුන්නේය
මාඕ සේතුං චෝදනා කලේ කොමියුනිස්ට් සම්මතයන් නිර්ණය කිරීමේ ඒකාධිකාරීය ඩැගැ ගනීමට ක්රෙම්ලිනය තැත් කරන බවය
සෝවියට් බල ක්ශේත්රය තුල වැඩිදුර සමාජ ප්රතිසංස්කරණ ස්ථාපිත කිරීමේ ආදිනව ගැන KGB නායක යුරී ආන්ද්රපොව් විසින් ‘ප්රාග් වසන්තයට’ පසුව බ්රෙෂ්නෙව්ට අනතුරු හැඟවූ බව ප්රකටය
මේ කාලය තුල සෝවියට් සංගමය තම යුද අයවැය 40%න් ඉහල නැංවීය
බ්රෙෂ්නෙව් පාලනය තුල අත්දුටු තවත් වැදගත් ලක්ෂණයක් වූයේ තුන්වන ලෝකය හා සබඳතා ගොඩ නඟා ගැනීමට සෝවියට් සංගමය මේ කාලයේ දැක්වූ උනන්දුවයි. රාජ්යතාන්ත්රික සබඳතා වලට බාධාවිය හැකි විදෙස් මැදිහත්වීම් වලින් හැකිතාක් වැලකී සිටීමට බ්රෙෂ්නෙව් පරෙස්සම් විය
1971 කැරැල්ල මැඩලීම සඳහා නිර්ලෝභීව ලංකාවට මිග් 17 ප්රහාරක ලබා දීමට සෝවියට් ස්අංගමය ඉදිරිපත් වීම මීට එක් නිදසුනකි
වොෂින්ටනය විසින් උසිගන්වනු ලැබූ පාකිස්ථානය බෙංගාල අර්බුදය මත ඉන්දියාව හා යුද වැදීමට සූදානම් වූයේ මේ අතරය
දෙරට අතර දේශ සීමා සටනට සමාන්තරව සිදු වැනු අති බවට සැලකුන ඇමෙරිකානු නාවුක මැදිහත් වීමකින් තම දැවැන්ත මුහුදු තීරය රැක ගැනීම සඳහා ඉන්දියාව සතු වූයේ ‘වික්රන්ත්’ නැමති කබල් යුද නෞකාව පමණි
කලබලයට පත් ඉන්දිරා ගාන්ධි මොස්කොව් නුවර ඇමතූවාය
හදිසියකදී රුසියානුවන්ගේ උදවු පතන මෙන් තම මරනයට පෙර නේරු තුමා විසින් සිය දියණියට අනුශාසනා කොට තිබිණ
ඇමෙරිකානු මැදිහත් වීමක ඉඩ නොතබන බවට ශපථ කරමින් ඈ සැනසූ බ්රෙෂ්නෙව් ඉන්දියානු සාගරය කලාපය ආරක්ෂා කරන මෙන් රතු නාවුක හමුදාවට නියම කලේය
ඒ අනුව ව්ලදිවස්ටොක් හි නැරඟුම්ලා සිටි 10 වන සෝවියට් ඈතපෙරදිග නාවුක බල ඇණිය සබ්මැරීන හා උපාය මාර්ගික රිකට් බල ඇනී පෙරටු කොටගෙන බෙංගල බොක්ක බලා යාත්රා කල අතර ගැටුමක් ඇතිකොටගැනීමට මැලිවූ ඇමෙරිකානුවෝ ඉන්දීය සාගර සීමාවට ඇතුළු වීමෙන් වැලකී සිටියහ
ඉන්දියාව දේශසීමා සටන ජයගත් අතර නැගෙනහිර පාකිස්ථාන බංගලිදේශය නමින් නිදහස් රාජ්යයක් බවට පත්වූවාය
බ්රෙෂ්නෙව් අරාබි ලෝකය හා පලස්තීනය සමඟ ද සමීප සබදතා ගොඩ නඟා ගත්තේය
කෙසේ වුවද රාජ්යතාන්ත්රික තලයේ ලද ජයග්රහණ සෝවියට් ආර්ථිකය ප්රබෝදමත් කිරීමෙහිලා ඉවහල් වූයේ නැති
මේ වනවිට සෝවියට් ආර්ථිකයේ වර්ධන වේගය 3% කි
1973 ගෝලීය තෙල් අර්බුදය තුලින් ඛනිජතෙල් මිල ඉහලයාම වාසි සහගත වුවද එහි අනිසි විපාකය වූයේ සෝවියට් ආර්ථිකය ඒ මත දීර්ඝකාලීනව සමතුලනය කිරීම උපාය මාර්ගික වශයෙන් ඉතා අනතුරු දායක වීමය
පාරිභෝගික භාණ්ඩ නිෂ්පාදනය රූබල් කෝටි දොලොස් දහස දක්වා පහත වැටීම නිසා බටහිර ලෝකයට සාපේක්ෂව ජීවන තත්වයේ වූ පරතරය වඩාත් පුළුල් විය
ඕනෑම යුරෝපීය නගරයකට න්යෂ්ඨික ප්රහාරයක් එල්ලකිරිමෙහි ලා සමත් අවි හා ඒවා පරිඝණක ඔස්සේ මෙහෙයවීමේ හැකියාව රුසියාව සතුව තිබුනද, බොහෝ පරිපාලන ආයතන වල කටයුතු කෙරුනේ දෙවන පරම්පරාවේ රික්තක වෑල්ව් සහිත ප්රාථමික පරිඝනක භාවිතයෙනි
මේ කාලයේ මධ්යම පන්තික ඇමෙරිකානුවෙකුට පුද්ගලික භාවිතය සඳහා පරිඝනකයක් ලබා ගැනීමට හැකියාව තිබීමෙන් මෙම පරතරය වඩාත් කැපී පෙනේ
සංඛ්යාත්මක වශයෙන් වානේ, ඛනිජ තෙල්, හා ට්රැක්ටර් නිෂ්පාදන අතින් ලොව විශාලතම නිෂ්පාදන ධාරිතාවය තවමත් සෝවියට් සංගමය සතු වුවද වොර්සෝ රටවලට තවදුරටත් ලබා දුන් දැවැන්ත වාර්ෂික වෙලඳ සහනාදාරය විසින් ඒ වාසිය අහෝසි කෙරිණ
සෝවියට් සංගමය සතු එකම විසඳුම වූයේ අයවැයෙන් සියයට පහලොව ඉක්මවූ දැවැන්ත හමුදා වියදම් කපා හැරීමය
එහෙත් එකපාර්ශ්විකව එවැනි පියවරක එලැඹීම සෝවියට් දේශය ට අවාසි සහගත අන්දමින් බලතුලනය වෙනස් වීමට හේතුවන බවත්, නැගෙනහිර යුරෝපය සෝවියට් අධිකාරියට භයානක බලපෑමක් එල්ල වනු අඑති බවත් බ්රෙෂ්නෙව් දත්තේය
ඔහුගේ උපාය වූයේ සාමය හා යුරෝපයේ සාමාහික ආරක්ෂාව යන ප්රතික්ෂෙප කොට නොහෙන තේමා මුල් කොට ගනිමින් උපාය මාර්ගික අවි සීමා කිරීම සඳහා ඇමෙරිකාව ප්රමුඛ නේටෝව පොලබවා ගැනීමය
SALT නමින් ඇරඹුන මෙම සාකච්ඡා (Strategic Arms Limitation Talks) වල ප්රථිඵලයක් ලෙස බැලස්ටිල් මිසයිල නිෂ්පාදනය සීමා කිරිමට මහ බලවතුන් දෙදෙනා එකඟ වූ අතර 1975 හෙල්සින්කි නුවර රැස්වූ රටවල් තිස් පහක නියෝජිතයෝ පවතින දේශ සීමා උල්ලංඝනය නොකිරීමටත්, පවතින ගැටළු බලය භාවිතා නොකොට සාමකාමීව විසඳා ගැනීමටත් ගිවිස ගත්හ
එහෙත් බ්රෙෂ්නෙව් එහිදී ලද විශාලතම ජයග්රහණය නම් මෙම සමුළුව තුලින් යකඩ තිරයෙන් මෙපිට අනුහස් වැයික්කි අරබයා රුසියාවේ රාජ්යාන්තර අධිකාරීය නොහොත් ක්රෙම්ලිනයේ ‘හෙජමොනිය’ සඳහා ජාත්යන්තර පිළිගැනිමක් ලබා ගැනීමට සමත් වීමයි
මේ වන විට වොර්සෝ හවුලෙන් ඉවත් වීමට මාන බලමින් සිටි ඇල්බේනියාව මෙම තත්වය දැඩිව විවේචනය කලේ එය නැගෙනහිර යුරෝපයේ රට වලට සෝවියට් බල ක්ෂෙත්රයෙන් නිදහස ලැබීමට එරෙහිව ඇතිකොටගත් සම්මුතියක් ලෙස හෙලා දකිමිනි
කෘෂි අංශයේ අකාර්යක්ෂමතාව මැඩලීම සඳහා අක්කර භාගයක් දක්වා පුද්ගලික අයිතියට පැවරීමට 1977 බ්රෙෂ්නෙව් තීරණය කලේය
ඊලඟ වසරේ පුද්ගලික අංශයේ දායකත්වය සමස්ත කෘෂි නිපැයුමෙන් 30% දක්වා ඉහල ගියද ඔවුන් සතු වූයේ රටේ සම්පූර්ණ වගා ඉඩම් වලින් 4%කි
මෙමඟින් හැඟවුනේ සමූහ ගොවිපොල ක්රමය තුල කෙරෙන ප්රතිසංස්කරණ තුලින් වඩාත් යහපත් ප්රථිඵල ලැබිය හැකිව තිබූ බවයි. එහෙත් දෘෂ්ඨිමය හේතූන් මත එවන් බරපතල පියවරක් ගැනීමට බ්රෙෂ්නෙව් මැලි විය
1978 ඇෆ්ගනිස්තානයේ කොමියුනිස්ට් වරු කාබුල් නුවර බලය අත්පත් කොටගත්හ
එහෙත් නව රජයට එරෙහිව මුලධර්මවාදීන් නැගී සිටීම නිසා විප්ලවය සිවිල් යුද්ධයක් බවට පත් විය
ඊට මැදිහත් වීම සඳහා ක්රෙම්ලින පොලඹවන ලද්දේ මධ්යම ආසියාවේ තම බල ව්යාප්ත කිරීමටත් සෝවියට් දේශසීමාවේ දකුණු දිග ‘ආවරණ -කලාපයක්’ ඇති කොටගැනීමටත් ඇති ආශාව විසිනි
1979 සෝවියට් හමුදා යොදවා ඇෆ්ගනිස්ථානය ආක්රමනය කිරීමට බ්රෙෂ්නෙව් තීරණය කලේ දින කිහිපයකින් ගැටුම් අවසන් වනු ඇති බවට KGBය කල තක්සේරුවක් මත බව පැවසේ
එහෙත් එය ස්ඉර්ඝ හා වෙහෙසකට යුද්දයක් බවට පත්වූයේ CIA සංවිධානය මුජාහිදීන් ඇතුළු මූලධර්මවාදීන්ට පකිස්ථානය හරහා මහා පරිමාණයෙන් අවි සැපයීම නිසාය
ඇෆ්ගන් ආක්රමනය ක්රෙම්ලිනය ගත් ඉතාම අනුචිත තෝරාගැනීමකි
මේ තත්වය මත ආරම්භයේ පටන්ම 80 දශකය සෝවියට් සංගමයට අසුභ ඵල ගෙන දුන්නේය
පෝලන්තයේ හා ඇල්බේනියාවේ නොසන්සුන්තාව උත්සන්න වෙමින් පැවතිණ
වර්ධන වේගය 1% ට දක්වා පහල වැටීම නිසා ආර්තීකය එකතැන පල්වන තත්වයට පත් වෙමින් තිබිණ
මොස්කොව් නුවර පාන් හිඟ වූ අවස්ථා ගැනද වාර්තා විය
පසු කාලීන හෙලිදරවු වලින් පෙනී යන්නේ පටිපාටිය තුල වූ අකාර්යක්ෂමතාවයන්ට අමතරව සෝවියට් නිලධාරී තන්ත්රය තුල ගැඹුරට ඔඩු දුවා තිබූ දූෂණය හේතුවෙන් තත්වයේ සැබෑ පරිමාණය හඳුනා ගැනීමට බ්රෙෂ්නෙව් අසමත් වූ බවයි. වැරදි සංඛ්යාලේඛණ හා අසත්ය වාර්තා ඉදිරි පත් කිරීම මෙකල කොමියුන්ස්ට් පක්ෂයේ පිලිගත් සම්ප්රදායක් බවට පත්ව තිබිණ
දූෂිතයන් තනතුරු වලින් ඉවත් කිරීම ඉතා පහසු වුවද රටේ සමස්ත ශ්රම බලකාය සේවයේ යොදවා තිබීම හෙවත් සෛද්ධාන්තිකව විරැකියාව ඒ වන විට මුළුමනින්ම අහෝසි වී තිබීම හේතුකොටගෙන හිස් වන පුරප්පාඩු පිරවීම සඳහා මහා පරිමාණයෙන් මානව සම්පත් සපයා ගැනීම ඉතා අසීරු විය
1982 වසරේ බ්රෙශ්නෙව් ගේ සෞඛ්ය තත්වය බරපතල ලෙස පිරිහින
ඇතැම් බටහිර ඕපා දූපා මාධ්ය උපහාසයෙන් යුතුව වාර්තා කලේ මෙකල ඔහුගේ වෛද්ය කාර්ය මන්ඩලය ශරීරාක්ෂක බල ඇණියට වඩා විශාල වූ බවය
නොවැම්බර් 07 දා හිමපතනය මැද ලෙනින් සමාධිය ඉදිරිපිට පැවති ඔක්තෝබර් විප්ලවයේ හැට පස් වන සැමරුමට සහභාගී වීමෙන් පසු හෘදයාබාධයකට ගොදුරු වූ හේ තෙදිනකින් මිය ගියේය
දහ අට වසරක් ක්රෙම්ලිනයේ පාලකයා වූ බ්රෙෂ්නෙව් ස්ටැලින් හැරුන කොට සෝවියට් සංගමය ලෝක බලවතෙකු ලෙස නඟා සිටුවීමට වඩාත්ම දායක වූ පුද්ගලයා ලෙස සැලකිය හැක
සෙසු නායකයන්ට සාපේක්ෂව සැලකූ කල මෘදු සුහද පුද්ගලයකු වූ ඔහුට පක්ශය තුල සතුරෝ නුවූහ
සෝවියට් ක්රමයේ මතුපිට පෘෂ්ඨයට යටින් පැසවමින් තිබූ දැවැන්ත ආසාදනය පුපුරා යාම කල් දමනු විනා එය වැලැක්වීමෙහිලා හැකියාවක් ඔහුට සතුවද නොවූ බව පැහැදිලි මුත් ඔහුගේ නායකත්වය අහිමිවීම සෝව්යට් සංගමය වඩාත් ඉක්මන් විනාශයකට මුහුන පෑමට තුඩු දුන් බවට සැකයක් නැත
Chamara Siriwardene

ආන්ද්රපොව්ගේ අවසන් වෑයම
බ්රෙෂ්නෙව්ගේ අනුප්රාප්තිකයා වූ යුරී අන්ද්රපොව් ගැන ඉතිහාසය තුල සිදුවී ඇති අගැයීම කොහෙත්ම ප්රමානවත් නැත
මීට ප්රදාන හේතුව ලෙස ලා සැලකිය හැක්කේ 1956 බුඩාපෙස්ට් හි සෝවියට් තානාපති ලෙස හංගේරියානු නැගිටීම මැඩලීමටත්, 1968 දී KGB ප්රධානියා ලෙස චෙකොස්ලෝවැකියාව ආක්රමණයටත් සැපයූ දායකත්වය තුලින් ඔහුගේ චරිතය විනිශ්චයට භාජනය කරනු ලැබීම විය හැක
පළමු ලෝක යුද්ධයට සති කිහිපයකට පෙර උපත ලබා සෝවියට් ක්රමය යටතේ ඇතිදැඩි වී 1982 බලයට පත්වූ ආන්ද්රපොව් වනාහී හැට පස් වියැති සෝවියට් පාලනය පුරා ඔඩුදුවාගොස් තිබූ මාරාන්තික ආසාදනය හඳුනාගෙන රෝගියා රැකගනිමින් ඊට පිළියම් යෙදීමට අවංක උත්සාහයක් දැරූ එකම සෝවියට් නායකයා ලෙස හැදීන්වීමෙහි ලා වරදක් නැත
මෙනයින් බලන කල ගොර්බචෙව් හා යෙල්ට්සින් විසින් ඉටු කරන ලද්දේ ලෙඩා මරා දැමීම තුලින් බඩ සුද්ද කිරීමයි
KGB ප්රධානියා ලෙස ලද දීර්ඝ අත්දැකීම් තුලින් සෝවියට් සංගමය මුහුන පාසිටි තත්වය පිළිබඳ මනා අවබෝධයක් ආන්ද්රපොව් සතුව තිබිණ
හඳුනා ගනු ලැබූ සෝවියට් විරොධීන්ට මරන දධුවම පැමිණ වීමේ හෝ ඔවුන් සයිබීරියාවට පිටුවහල් කිරීමේ පැරණි සම්ප්රදාය වෙනස් කරමින් ඔවුන් මානසික රෝහල් තුලට ගාල් කිරීමේ වැඩපිළිවෙලේ නිර්මාතෘ වරයා ලෙස සැලකෙන ඔහු අතින් සිදුවූ බරපතලම අත්වැරදීම ලෙස සැලකිය හැක්කේ 1979 ඇෆ්ගන් ආක්රමණය නිර්දේශ කිරීමයි
පැවති භූ දේශපාලන යථාර්ථයන්ට අනුව සෝවියට් හිතවාදී ඇෆ්ගනිස්ථානයක් යනු ක්රෙම්ලිනයේ ආසියාතික රාජ්යාන්තර අධිකාරිය හෙවත් ‘හෙජමොනිය’ සදහා අත්යාව්ශ්ය සාධයක් ලෙස සැලකූ ඔහු, යුද්ධය ඉතා කෙටි කලකින් අවසන් කල හැකි වනු ඇතයි යන උපකල්පනයේ පසුවූ බව පෙනේ
එහෙත් තම වරද නොපමාව අවබෝධ කොට ගත් ඔහු ඊලඟ වසරේ පෝලන්තයේ පැනනැඟුන නොසන්සුන්තාව හමුවේ තවත් මැදිහත් වීමකින් වැලකී සිටීමේ වැදගත් කම දේශපාලන මණ්ඩලයට දැඩිවටාවධාරණය කොට සිටියේය
දිගු කලක් KGB නායකයා ලෙස ඔහුගේ තම ජීවිතය අරබයා පවත්වාගෙන ගිය දැඩි රහස්යභාවය හේතුවෙන් සෙසු සෝවියට් නායකයන්ට සාපේක්ෂව බටහිර ඔත්තු සේවා පවා ඔහු පිළිබඳ දැන සිටියේ ඉතා මඳ වශයෙනි
ආන්ද්රපොව්ගේ පුද්ගලික තොරතුරු පවා CIA සංවිධානයට කිසිදා අනාවරණය කොටගත නුහුන රහසක් විය
1982 බලයට පත්වීමෙන් අනතතුරුව, සිවිල් පරිපාලනය, පක්ෂ සංවිධානය, දේශපාලන දෘෂ්ඨිය, සාහිත්ය හා සස්කෘතිය, ප්රචාරනය වැනි කටයුතු තම විශ්වාසවත් සගයා වූ කොන්ස්ටන්ටයින් චර්නෙන්කෝට පැවරූ ආන්ද්රපොව් සිය සමස්ථ අවධානය යොමු කලේ ජාතික ආරක්ෂාව හා ආර්ථික කළමණාකරනය කෙරෙහිය
සෝවියට් ක්රමය තුල ඉහල සිට පහලට ඔඩුදුවා ගොස් තිබූ දූෂණයට හා අකාර්යක්ෂමතාවට එරෙහිව දැඩි ක්රියාමාර්ග වලට එලැඹීමට ඔහු කොහෙත්ම පැකිලුනේ නැත
වගකීම් පැහැර හැරි ඇමති වරු ඇතුළු පක්ෂයේ ඉහලම නිලධාරීන් 60 දෙනෙක් නෙරපා හැර ඔවුන්ට එරෙහිව ආරාධ නඩු විභාග පැවැත්වූ හේ අනිත් අතට යුතුකම් පැහැර හරින අලස කම්කරුවන් හා කළමණාකරුවන්ට දඬුවම් දීමේ ආඥාවක් ද නිකුත් කලේය
ලෙනින්, ස්ටැලින් හා කෘෂෙව් යන නායකයන් අනුගමනය කල මේ හා සමාන දැඩි පිලිවෙත් තුලින් මෙන්ම බ්රෙෂ්නෙව්ගේ මෘදු පිළිවෙත තුලින් ද අඩුවැඩි වශයෙන් නියෝජනය කෙරුනේ කෙරුනේ සිය බලාධිකාරිය පවත්වාගෙන යාමේ අරමුණ වුවද පෞද්ගලික අරමුණු නුවූ අන්ද්රපොව්ගේ අපේක්ෂා වඩාත් අවංක වූ බව සිතිය හැක
මන්ද යත් මේ වනවිට බරපතල බල අරගලයක් පක්ෂය තුල නුවූ බැවිනි
තම වැඩපිළිවෙල තුලින් කාර්මික නිෂ්පාදය 4% ඉහල නැංවීමට ආන්ද්රපොව් මේ කාලය තුල සමත් වූ බව සැබෑය
එහෙත් පැවති රටාවට හුරුව සිටි සෝවියට් වැසියන් මේ කටයුතු කෙරේ යම් නොරිස්සුමක් දැක්වූ වූ බවද පිළිගත යුතුය
දේශපාලන සිරකරුවන් අතුරුදන්වීම ගැන වදනකින් හෝ මැසිවිලි නොනැගූ කම්කරුවෝ KGBය විසින් නොදන්වා වැඩපොලෙන් බැහැර වූවන් සිටභාරයට ගැනීම ගැන බොහෝ කෝප වූහ
අඩුවෙන් වැඩ කොට වැඩි වරප්රසාද ලැබීට ඇති ආශාව ස්වභාවික මිනිස් ලක්ශණයකි
එහි අර්ථය වූයේ කොමියුනිස් ක්රමය යටතේ ඔවුන් භුක්ති විඳි සමාජීය සුභ සාධන හා විරැකියා අනතුර පහවීම යන කරුණුද මෙම අකාර්යක්ෂමතාව සදහා විශාල දායකත්වයක් සැපයූ බවය
ජත්යන්තර තලයේ තත්වයද මෙ වනවිට කොහෙත්ම යහපත් වූයේ නැත